
Sepatah  Kata  Dan  Penterjemah. 

Alhamdulillah  Syukur  kepada  Allah  SWT  yang  telah  mengizinkan  saya 
menyiapkan  terjemahan  buku  kecil  ini.  Semoga  ianya  dapat  menambahkan 
kefahaman  para  duat  khususnya  dan  umat  Islam  di  Malaysia  amnya  tentang 
perbezaan  di  antara  Islam  dan  Jahiliah,  dan  membantu  mereka  menyampaikan 
dakwah  Islamiah  dengan  sejelas-jelasnya. 

Terjemahan  ini  dibuat  berdasarkan  kepada  ceramah  Maududi 
(rahimahullah)  yang  telah  dialihkan  ke  dalam  bahasa  Inggeris  iaitu  'Islam  and 
Ignorance'.  Naskah  Arabnya,  'al  Islam  wal  Jahiliah'  juga  telah  dirujuk  untuk 
memastikan  penggunaan  beberapa  istilah  yang  terdapat  di  dalam  buku  ini. 

Saya  menyedari  tentang  wujudnya  kelemahan  dan  kekurangan  dalam 
terjemahan  ini,  oleh  itu  nasihat  dan  teguran  ikhlas  dari  saudara-saudara  seislam 
sangat-sangatlah  diharapkan. 

Semoga  Allah  memberikan  ganjaran  yang  baik  kepada  sesi  apa  sahaja 
yang  telah  menghabiskan  masa  dan  tenaganya  dalam  menyiapkan  buku  kecil 
ini. 

Wabilahittaufig wal  Hidayah. 


Abu  Amrah 

Fakulti  Kejuruteraan  Awam 
UTM . 

April  1984. 

ISLAM  DAN  JAH ILIYYAH 


(Kertas-kerja  ini  telah  disampaikan  dalam  suatu  perjumpaan  pada  23  Feb.  1941, 
atas  jemputan  M ajlis  Islamiah,  di  Kolej  Islamiah,  Peshawar.) 


PERHUBUNGAN  ANTARA  PFN  DIRIAN  DAN  TINDAK-LAKU 


Manusia  menghadapi  berbagai  permasalahan  dalam  kehidupannya,  tetapi 
ia  tidak  dapat  menguasai  permasalahan-permasalahan  tersebut  dengan  baik 
kecuali  setelah  ia  membuat  suatu  pendirian  terhadap  tabiat  atau  keadaan 
sebenar  permasalahan  itu  dan  hubungannya  dengan  permasalahan  itu.  Sama 
ada  benar  atau  salah,  suatu  pendirian  mesti  dibuat  terhadap  semua 
permasalahan.  Selagi  pendirian  ini  belum  dibuat,  tidak  ada  seorang  manusia 
pun  boleh  membuat  keputusan  tentang  tindak  laku  yang  ia  patut  ambil  terhadap 
sesuatu  permasalahan.  Ini  adalah  suatu  pengalaman  yang  menjadi  sebahagian 
dari  kehidupan  seharian  anda.  Apabila  anda  bertemu  dengan  seseorang,  anda 
perlu  mengetahui:  Siapakah  dia?  Apakah  kedudukan  dan  statusnya  dalam 
kehidupan?  Apakah  ciri-ciri  peribadinya?  Apakah  bentuk  perhubungan  yang 
wujud  di  antara  dia  dan  anda?  Anda  tidak  dapat  tentukan  bagaimana  hendak 
mengendalikan  perhubungan  dengan  orang  itu  tanpa  sebarang  keterangan 
berhubung  dengan  soalan-soalan  tadi.  Walaubagai manapun,  anda  perlu 
membuat  suatu  pendirian  berlandaskan  apa  yang  zahir,  dan  apa  juga  tindakan 
anda  terhadapnya  dibatasi  serta  ditentukan  oleh  pendirian  yang  telah  dibuat. 
Anda  makan  benda-benda  yang  menurut  pengetahuan  atau  anggapan  anda 
ianya  mengandungi  nilai  makanan.  Benda-benda  yang  anda  buang  atau 
gunakan,  benda-benda  yang  anda  pelihara,  suka  atau  benci  dan  benda-benda 
yang  anda  takuti  atau  sayangi  sikap  serta  pendirian  anda  yang  berbeza-beza 
terhadap  semua  perkara  tadi  ditentukan  oleh  pendirian  yang  anda  buat  tentang 
keadaan  semulajadinya,  keistimewaan-keistimewaanya  dan  hubungan  anda 
dengan  perkara-perkara  tersebut. 

Sama  ada  sesuai  atau  tidak  tindak-laku  anda  terhadap  perkara-perkara 
tadi,  bergantung  kepada  benar  atau  salahnya  pendirian-pendirian  yang  telah 
anda  buat  terhadap  perkara-perkara  tersebut.  Sah  atau  salahnya  bergantung 
kepada  sama  ada  anda  telah  membuat  pendirian  berdasarkan  pengetahuan, 
tekaan,  sangkaan  atau  melalui  tinjauan  pancaindera.  Seorang  kanak-kanak  kecil 
sebagai  contoh,  melihat  api  dan  melalui  tinjauan  pancainderanya  membuat 
suatu  tanggapan  bahawa  ianya  suatu  mainan  yang  cantik  serta  berkilauan. 
Tanggapan  ini  seterusnya  mendorongnya  kepada  tindakan  menghulurkan 
tangan  untuk  menyentuh  api  itu.  Seorang  lelaki  lain  melihat  api  yang  sama  dan 
melalui  anggapan  atau  sangkaannya,  ia  membuat  kesimpulan  bahawa  api  itu 
memiiki  suatu  sifat  ketuhanan  atau  sekurang-kurangnya,  ia  suatu  simbol 
ketuhanan.  Berdasarkan  kepada  kesimpulan  ini,  ia  membuat  ketetapan 
menundukkan  kepala  menyembah  api  itu,  sebagai  tanda  perhubungannya 
dengan  api  itu.  Orang  yang  ketiga  melihat  api  itu,  dan  mula  mengkaji  keadaan 
semulajadi  api  itu  serta  sifat-sifatnya.  Melalui  ilmu  pengetahuan  serta  kajian  ia 
sampai  kepada  kesimpulan  bahawa  api  itu  boleh  memasak,  membakar  serta 


memanaskan  benda-benda.  Selanjutnya  ia  membuat  tanggapan  bahawa 
perhubungan  dengan  api  itu  adalah  laksana  tuan  dan  hambanya.  Api,  menurut 
tanggapannya,  bukanlah  suatu  mainan  ataupun  bersifat  ketuhanan.  Malahan  ia 
merupakan  suatu  benda  yang  boleh  digunakan  untuk  tujuan  memasak, 
membakar  atau  memanaskan,  bila-bila  masa  sahaja  keperluan  timbul.  Kalau 
dibandingkan  ketiga  sikap  yang  berbeza  itu,  jelaslah  bahawa  sikap  kanak-kanak 
dan  si  penyembah  api  itu  adalah  berdasarkan  kejahilan  mereka.  Pengalaman, 
menidakkan  tanggapan  kanak-kanak  tersebut  bahawa  api  itu  adalah  mainan. 
Tanggapan  si  penyembah  api  bahawa  api  itu  adalah  tuhan  atau  simbol 
ketuhanan  adalah  berdasarkan  kepada  sangkaan  atau  tekaan  semata-mata  dan 
bukan  atas  dasar  apa-apa  bukti  dan  ilmu  pengetahuan  yang  sebenar.  Sebaliknya 
sikap  lelaki  yang  menganggap  api  sebagai  suatu  agen  yang  berguna  untuk 
manusia,  yang  jauh  berbeza  dari  kedua-dua  tanggapan  di  atas,  adalah  suatu 
sikap  saintifik  kerana  ia  didasarkan  kepada  ilmu  pengetahuan. 

MASALAH-MASALAH  POKOK  DALAM  KEHIDUPAN  MANUSIA 


Pendirian  dan  sikap  manusia  terhadap  kehidupan  duniawi. 

Dengan  meletakkan  landasan  ini  di  dalam  pemikiran  kita,  marilah  kita 
alihkan  pandangan  kita  daripada  perkara-perkara  detail  kepada  perkara-perkara 
pokok.  Manusia  mendapati  dirinya  hidup  di  atas  muka  bumi  ini.  la  mempunyai 
tubuh  badan  yang  dikurniakan  dengan  berbagai  potensi.  Bumi  dan  langit  yang 
indah  terhampar  di  hadapannya.  Alam  semesta  ini  mengandungi  bermacam 
jenis  benda,  dan  manusia  mempunyai  keupayaan  untuk  memanfaatkan 
keseluruhan  benda-benda  tadi  untuk  kegunaannya,  la  dikelilingi  oleh  berjuta- 
juta  manusia-manusia  lain,  binatang-binatang,  tumbuh-tumbuhan  serta  bahan- 
bahan  galian.  Semua  ini  berkait-rapat  dengan  kehidupannya.  Adakah  mungkin 
untuk  anda  fi kirkan  bahawa  seorang  manusia  itu  boleh  mengambil  suatu  bentuk 
perhubungan  dengan  benda-benda  tadi,  tanpa  terlebih  dahulu  membuat  suatu 
pendirian  tentang  dirinya  sendiri,  tabiat  benda-benda  di  sekelilingnya  dan 
kedudukan  perhubungannya  dengan  benda-benda  tadi?  Mungkinkah  bagi 
seseorang  itu  mengambil  suatu  cara  hidup  tanpa  menentukan:  Siapakah  saya? 
Apakah  kedudukan  saya?  Adakah  saya  seorang  yang  bertanggungjawab  atau 
tidak?  Adakah  saya  seorang  yang  bebas  atau  tunduk  kepada  orang  lain?  Jika 
saya  tertakluk  di  bawah  seseorang,  siapakah  tuan  saya  dan  jika  saya  seorang 
yang  bertanggungjawab,  kepada  siapakah  tanggungjawab  saya  itu?  Apakah 
akan  berakhir  kewujudan  saya  di  dunia  ini?  Jika  ia  akan  berakhir,  apakah 
kesudahannya?  Di  masa  yang  sama,  bolehkah  seseorang  itu  bercadang 
menggunakan  kekuasaan  yang  ada  padanya  tanpa  terlebih  dahulu  memutuskan 
persoalan-persoalan  berikut:  Adakah  kekuasaanya  itu  miliknya  atau 

dikurniakan  oleh  orang  lain?  Adakah  ia  akan  dipanggil  untuk 
bertanggungjawab  ke  atas  kuasa  yang  telah  ia  gunakan?  Adakah  penggunaan 
kuasa-kuasa  yang  ada  padanya  ditentukan  oleh  dirinya  sendiri  atau  oleh  orang 
lain?  Berdasarkan  cara  yang  sama,  adakah  mungkin  bagi  seseorang  itu 
mengambil  suatu  bentuk  tindakan  terhadap  benda-benda  yang  menjadi 
sebahagian  dari  alam  sekelilingnya  tanpa  memastikan  bahawa:  Adakah  dia  tuan 
kepada  benda-benda  tadi  atau  orang  lainkah  tuannya?  Adakah  ia  berkuasa 
penuh  ke  atas  benda-benda  tadi  atau  kekuasaannya  terbatas?  J i ka  kuasa  yang 
ada  padanya  dibatasi  oleh  had-had  tertentu,  siapakah  yang  membatasinya? 
Bolehkah  seseorang  itu  merekai  suatu  corak  tindak-laku  terhadap  rakan- 
rakannya  tanpa  terlebih  dahulu  membuat  pendirian  yang  tetap  tentang  apakah 
dia  ideal-ideal  manusia  keseluruhannya?  Apakah  dia  asas  ketinggian  dan 
perbezaan  di  antara  sesama  manusia?  Apakah  dia  daya-daya  pendorong  kepada 
persahabatan  dan  permusuhan,  kepada  ikatan  dan  perselisihan,  serta  kepada 
tolong-menolong  dan  tidak  bekerjasama?  Begitu  juga,  bolehkah  seseorang  itu 
mengambil  suatu  sikap  terhadap  alam  semesta  ini  sebelum  ia  sampai  kepada 


beberapa  kesimpulan  muktamad  tentang  tabiat  sistem  'alam  semesta  ini  dan 
kedudukannya  sebagai  sebahagian  daripada  sistem  ini?  Berdasarkan  kepada 
landasan  yang  telah  saya  bincangkan,  bolehlah  dinyatakan  tanpa  ragu-ragu  lagi 
bahawa  adalah  mustahil  untuk  seseorang  itu  mengambil  suatu  sikap  tanpa 
terlebih  dahulu  membuat  pendirian  tentang  semua  perkara-perkara  ini.  Bahkan, 
setiap  insan  yang  bernyawa  sama  ada  secara  sedar  atau  tidak,  berpegang  kepada 
pendirian-pendjrjan  tertentu  terhadap  soalan-soalan  tentang  hidup  ini;  kerana 
tanpa  pendirian  ini  ia  tidak  dapat  berjalan  walaupun  selangkah  dalam  alam 
semesta  ini.  Tidak  semestinya  setiap  manusia  memikirkan  secara  falsafah 
terhadap  setiap  perkara  setelah  membuat  kajian  yang  mendalam.  Tidak,  bahkan 
kebanyakan  manusia  tidak  menghiraukan  langsung  persoalan-persoalan  ini,  dan 
tidak  pula  mereka  cuba  berfikir  serta  merenung  persoalan-persoalan  tersebut. 
Walaupun  begitu,  setiap  orang  ada  membuat  sesuatu  pendirian  sama  ada  positif 
atau  negatif  terhadap  semua  perkara,  dan  sikap  setiap  orang  terhadap 
kehidupan  itu  tidak  dapat  dielakkan  daripada  ditentukan  oleh  pendirian  yang 
telah  dibuatnya. 


ASAS-ASAS  AKHLAQ  INDIVIDU  DAN  MASYARAKAT  ADALAH  SAMA 


Oleh  kerana  kaedah  ini  berlaku  secara  tepat  bagi  kes  individu-individu,  ia 
juga  adalah  benar  bagi  perkumpulan-perkumpulan.  Persoalan-persoalan  ini 
adalah  masalah  asasi  bagi  kehidupan  manusia  dan  selagi  hal-hal  yang 
berhubung  dengannya  belum  ditentukan  sejelas-jelasnya,  adalah  mustahil  untuk 
kita  rangkakan  program  untuk  perkumpulan  politik  dan  membangunkan  suatu 
kebudayaan  dan  tamadun.  Tatacara  akhlaq  sesebuah  masyarakat  itu  akan 
memcerminkan  rumusan-rumusan  yang  telah  dibuat  terhadap  persoalan- 
persoalan  penting  itu  tadi,  dan  konsep  moralitinya  akan  ditentukan  selari 
dengannya.  Setiap  institusi  kehidupan  akan  dimodelkan  di  atas  rumusan- 
rumusan  yang  sama,  bahkan  keseluruhan  rangka  masyarakat  akan  dibentuk 
oleh  rumusan  dan  kesimpulan  ini.  Adalah  menjadi  suatu  hakikat  bahawa  tidak 
wujud  pandangan  yang  lain  tentang  hal  ini.  Sikap  seseorang  individu  ataupun 
sesebuah  masyarakat  akan  ditentukan  oleh  tabiat  rumusan-rumusan  yang  telah 
dicapai  dalam  menjawab  persoalan-persoalan  ini.  Jika  anda  mahu,  anda  boleh 
analisiskan  sikap  seorang  individu  atau  satu  masyarakat  dan  dengan  mudah 
memastikan  apakah  rumusan-rumusan  tentang  persoalan-persoalan  asasi 
kehidupan  yang  menjadi  daya  pendorong  kewujudan  individu  ataupun 
masyarakat  tadi.  Adalah  mustahil  hagi  tabiat  individu  atau  pun  akhlaq 
masyarakat  bercanggah  dengan  tabiat  rumusan-rumusan  yang  telah  dibuat 
dalam  menjawab  persoalan-persoalan  ini.  Perkataan  dan  perbuatan  mungkin 
bercanggah  tetapi  tabiat  jawapan  bagi  persoalan-persoalan  ini  yang  terpendam 
di  dalam  sanubari  seorang  insan  tidak  bertentangan  dalam  apa  jua  hal  dengan 
tabiat  akhlagnya. 


BERBAGAI  PENYELESAIAN  BAGI  MASALAH-MASALAH  HIDUP 


Setiap  permasalahan  pokok  dalam  kehidupan,  yang  mana 
penyelesaiannya  amat  diperlukan  untuk  kewujudan  yang  aktif  bagi  umat 
manusia,  adalah  pada  hakikatnya  berbentuk  metafizikal.  Jawapan  bagi 
persoalan-persoalan  ini  tidak  tertulis  di  ufuk  utuk  setiap  insan  yang  lahir  ke 
dunia  ini  membacanya,  dan  tidak  pula  jawapannya  jelas  dengan  tersendirinya 
untuk  setiap  orang  memahaminya.  Inilah  di  antara  beberapa  sebab  mengapa 
tidak  ada  satu-satunya  penyelesaian  yang  dapat  diterima  dan  disetujui  oleh 
semua  manusia.  Manusia  sememangnya  mempunyai  pendirian-pendirian  yang 
berbeza  terhadap  persoalan-persoalan  ini,  dan  pelbagai  manusia  telah  bertemu 
dengan  berbagai-bagai  penyelesaian  terhadapnya.  Persoalannya  sekarang  ialah: 
apakah  penyel esai an-penyel esai an  yang  pernah  wujud  terhadap  masalah- 
masalah  ini,  apakah  cara  yang  telah  diambil  untuk  menyelesaikannya  dan 
apakah  penyelesaian- penyelesaian  yang  pernah  wujud  terhadap  masalah- 
masalah  ini,  apakah  cara  yang  telah  diambil  untuk  menyelesaikannya  dan 
apakah  penyel  esai  an-penyel  esai  an  yang  telah  timbul  dari  cara-cara  ini. 

Satu  jalan  untuk  menyelesaikan  masalah  ini  ialah  dengan  bergantung  kepada 
pancaindera  seseorang  itu,  dan  pendirian-pendirian  terhadap  setiap  hal  dibuat 
berdasarkan  kepada  pencapaian  dan  penglihatan  indera. 

Jalan  yang  kedua  ialah  dengan  membuat  suatu  rumusan  melalui  pencapaian 
indera  yang  dibantu  oleh  spekulasi. 

Alternatif  yang  ketiga  pula  ialah  dengan  meletakkan  keyakinan  seseorang  itu 
kepada  penyel  esai  an-penyel  esai  an  terhadap  masalah-masalah  ini  yang  telah 
dibawa  oleh  Rasul-rasul  Allah,  yang  mendakwa  mereka  membawa  ilmu 
pengetahuan  tentang  Al  H aq. 

Setakat  ini  hanya  ketiga-tiga  cara  di  atas  telah  digunakan  untuk  sampai 
kepada  penyelesaian  terhadap  masalah-masalah  ini.  Besar  kemungkinan  inilah 
sahaja  di  antara  cara-cara  yang  boleh  digunakan.  Dalam  setiap  kes  di  atas, 
penyel  esai  an-penyel  esai  an  yang  berbeza  telah  didapati  melalui  beberapa  cara. 
Setiap  penyelesaian  telah  menimbulkan  suatu  sikap  tertentu  dan  suatu  corak 
akhlaq  dan  kebudayaan  tertentu,  yang  pada  ciri-ciri  dasarnya  adalah  berbeza 
sama  sekali  daripada  sikap-sikap  yang  dihasilkan  oleh  kategori-kategori 
penyelesaian  yang  lain.  Sekarang  saya  ajukan  kepada  anda  penyelesaian  yang 
berbeza  terhadap  masalah-masalah  ini  yang  dicapai  melalui  cara-cara  yang 
berlainan,  serta  sikap  yang  dihasilkan  oleh  setiap  penyelesaian  itu. 

PENYELESAIAN  PERTAMA:  AL  JAHILIAH  AL  MAHDHAH 
(Jahiliah  setulen-tulennya) 


Dengan  bergantung  kepada  pancainderanya  semata-mata,  seseorang  itu 
akan  sampai  kepada  suatu  pendirian  berhubung  dengan  masalah-masalah  di 
atas  melalui  cara  yang  tabi'e  bagi  sistem  berfikir  ini,  dan  terus  merumuskan 
bahawa  keseluruhan  sistem  alam  ini  terjadi  dengan  kebetulan  sahaja  dan  tidak 
ada  sesuatu  sebab  atau  tujuan  di  sebalik  penciptaan  alam  ini.  la  telah  wujud 
dengan  tersendirinya;  ia  berjalan  secara  automatis;  ia  akan  menemui 
kesudahannya  tanpa  menghasilkan  apa-apa  natijah.  Tidak  kelihatan  seorang 
tuan  empunya  yang  menguasai  alam  ini.  Oleh  itu  tidak  wujud  tuan  empunya 
alam  ini,  dan  jika  ada  pun  hubungannya  dengan  kehidupan  manusia  tidak 
wujud  langsung.  Manusia  itu  hanya  satu  jenis  dari  haiwan-haiwan,  yang 
kelahirannya  adalah  secara  tidak  sengaja.  Tidak  diketahui  sama  ada  yang 
mencipta  dirinya  atau  ia  dilahirkan  dengan  tersendirinya.  Walau  bagaimanapun, 
persoalan-persoalan  ini  tidak  ada  kaitan  dengan  perbincangannya,  la  hanya  tahu 
bahawa  manusia  itu  wujud  di  atas  cakerawala  yang  dinamakan  bumi,  la 
melayani  keinginan  tertentu  dan  ada  beberapa  desakan  dalam  yang  memaksa  ia 
memenuhi  keinginan-keinginan  ini. 

Manusia  itu  dibekalkan  dengan  anggota-anggota  yang  ia  gunakan  untuk 
memuaskan  kehendak-kehendaknya.  Di  sekelilingnya,  terdapat  bekal an-bekalan 
yang  tidak  terhingga  banyaknya,  dan  menggunakan  anggota-anggotanya 
seseorang  itu  dapat  memuaskan  diri  sepenuhnya  dengan  benda-benda  tadi.  Oleh 
itu  kekuasaan  yang  ada  pada  manusia  ditujukan  semata-mata  untuk 
memuaskan  nafsu  and  memenuhi  kehendak-kehendaknya  sebanyak  mungkin. 
Dunia  ini  tidak  lebih  dari  suatu  talam  yang  di  atasnya  terletak  barang-barang 
rampasan  (booty)  untuk  diambil  oleh  manusia.  Tidak  ada  kuasa  tertinggi  yang 
akan  mempertanggungjawabkannya;  tidak  ada  punca  ilmu  pengetahuan,  dan 
tidak  ada  sumber  hidayah  yang  darinya  manusia  dapat  memperolehi  undang- 
undang  untuk  mengatur  kehidupannya.  Oleh  itu  manusia  adalah  zat  yang  boleh 
berbuat  sewenangwenangnya,  dan  tidak  bertanggungjawab  kepada  sesiapa  pun. 
Manusia  mempunyai  hak  untuk  membuat  undang-undang  dan  peraturan- 
peraturannya  sendiri,  untuk  memikirkan  cara-cara  bagi  menggunakan 
kekuasaannya  dan  menentukan  tingkah-lakunya  terhadap  benda-benda  yang 
wujud  di  sekelilingnya.  Jika  manusia  itu  memerlukan  kepada  apa-apa  petunjuk, 
ia  patut  rujuk  kepada  undang-undang  tentang  kehidupan  haiwan,  kajian-kajian 
geologi  dan  pengalaman  sejarahnya.  Manusia  itu  hanya  bertanggungjawab 
kepada  dirinya  sendiri  atau  kepada  pihak  yang  berkuasa  yang  telah  diwujudkan 
oleh  masyarakat  manusia  itu  sendiri.  Kehidupan  dunia  ini  hanyalah  satu- 
satunya  kehidupan  dan  natijah-natijah  setiap  amalan  hanya  berlaku  di  dunia  ini 
sahaja.  Dengan  itu  keputusan  tentang  sesuatu  itu  benar  atau  salah;  bermanfaat 

atau  merbahaya  dan  sama  ada  baik  atau  merosakkan,  dan  yang  mana  patut 
diambil  atau  dibuang,  didasarkan  kepada  kesan-kesan  amalan  yang  dihasilkan 
di  dunia  ini  sahaja. 

Ini  adalah  suatu  ideologi  (sistem  hidup)  yang  lengkap,  yang  menyentuh 
masalah-masalah  asas  dalam  kehidupan  berdasarkan  kepada  pencapaian 
pancaindera.  Di  sana  terdapat  suatu  perhubungan  logikal  dan  penyesuaian  sejati 
di  antara  setiap  arus  pemikiran  yang  terkandung  di  dalam  ideologi  ini.  Oleh  itu 
seseorang  yang  percaya  kepada  dogma  ini  boleh  mengambil  suatu  sikap  hidup 
yang  hampir  tenang  dan  konsisten  tanpa  mempedulikan  benar  atau  salahnya 
dogma  ini  dan  sikap  yang  ia  hasilkan  itu. 

Sekarang  marilah  kita  lihat  kepada  akhlaq  yang  diambil  oleh  seseorang 
itu  berdasarkan  kepada  penyelesaian  ini. 

Akhlaq  yang  berdasarkan  kepada  pengalaman  indera  semata-mata 

Suatu  natijah  yang  tidak  dapat  dielakkan  hasil  dari  titik  pandangan  ini 
dalam  kehidupan  individu  ialah  bahawa  keseluruhan  ruang  lingkup  akhlaq 
manusia  mestilah  bebas  dan  kosong  daripada  sebarang  perasaan 
tanggungjawab.  Manusia  akan  menganggap  dirinya  sendiri  sebagai  yang 
berkuasa  penuh  ke  atas  badannya  dan  kekuatan-kekuatan  fizikalnya.  Oleh  itu,  ia 
akan  menggunakan  kekuatan-kekuatan  fizikalnya  dan  kualiti-kualiti  akal  dan 
hatinya  menurut  kehendak  nafsu  dan  ragamnya,  la  akan  menganggap  bahawa 
semua  benda-benda  dan  seluruh  manusia  yang  telah  diletakkan  di  bawahnya 
secara  kebetulan  sebagai  barang  kepunyaannya  dan  dirinya  sebagai  tuan 
mereka.  Hanya  batasan-batasan  undang-undang  tabi'e  dan  had-had  yang 
terpaksa  dikenakan  oleh  kehidupan  secara  kolektif,  yang  meletakkan  batasan 
terhadap  kekuasaanya. 

Dirinya  sendiri  akan  kosong  daripada  apa-apa  perasaan  moral  — suatu 
perasaan  bertanggungjawab  dan  takutkan  penghisaban  dan  tidak  ada  kuasa 
moral  yang  akan  mengawal  tindakan  kerasnya.  Jika  penahan-penahan  luar  ke 
atas  tindakan  nya  tidak  ada  atau  jika  ia  boleh  mengelak  dari  kawalan-kawalan 
ini,  kecenderungan  tabi'e  kepercayaannya  akan  mendorongnya  untuk  menjadi 
zalim,  tidak  amanah,  kejam  dan  ganas,  la  mudah  dibawa  oleh  perasaan  untuk 
mementingkan  diri  sendiri,  menjadi  seorang  materialis  dan  seorang  yang 
bertindak  menurut  edaran  masa.  Memuaskan  nafsu  dan  keperluan  kebinatangan 
akan  menjadi  matlamat  utama  kehidupannya.  Perkara-perkara  yang  berfaedah 
kepadanya  dalam  pandangannya  hanyalah  perkara-perkara  yang  berfaedah 
kepadanya  dalam  pencapaian  matlamat  hidupnya  itu  tadi.  Adalah  tabi'e  dan 
logik  bahawasanya  mereka-mereka  yang  berpegang  kepada  dogma  ini  akan 
berkelakuan  dan  mempunyai  keperibadian  sedemikian  rupa.  Walau 

bagaimanapun,  tidak  dapat  disangkal  bahawa  kemungkinan  wujud  individu 
yang  mempunyai  sifat-sifat  seperti  simpati  dan  tidak  mementingkan  diri  sendiri 
hasil  dari  pandangannya  yang  jauh  terhadap  masa  depannya  dan  juga  sifat 
expedient  yang  dipunyainya,  la  mungkin  bekerja  tanpa  mengenal  penat  lelah 
dalam  mencapai  kebajikan  nasional  dan  kemajuan,  la  mungkin  secara 
keseluruhannya  mempamerkan  sedikit  perasaan  tanggungjawab  dan  hormat 
terhadap  prinsip-prinsip  moral.  Tetapi  jika  dikaji  secara  mendalam  terhadap 
akhlaqnya,  anda  akan  mendapati  bahawa  setiap  "kebaikan"  yang  kelihatan  itu 
adalah  lanjutan  dari  motif-motif  yang  mementingkan  diri  sendiri  dan  hawa 
nafsunya,  la  melihat  kesejahteraan  dan  kebaikan  tanahair  atau  negaranya  dari 
kacamata  peribadi  semata-mata,  la  mencari  kebaikan  dan  kesejahteraan  untuk 
dirinya  melalui  pembaikan  tanahair  dan  negaranya.  Oleh  yang  demikian, 
mereka  hanya  boleh  digelar  sebagai  seorang  nasionalis  sahaja. 

Ciri-ciri  masyarakat  yang  didirikan  di  atasakhlaq  ini. 

Ciri-ciri  yang  menonjol  bagi  sesuatu  masyarakat  yang  d i bentuk  oleh 
individu-individu  yang  mempunyai  akhlaq  dan  keperibadian  yang  telah 
disebutkan  itu  adalah  seperti  berikut: 

Prinsip  asas  dalam  siasah  ialah  bahawasanya  hak  wewinangan 
menentukan  sesuatu  itu  (sovereignty)  diberi  kepada  beberapa  orang  manusia, 
individu,  suatu  keluarga,  suatu  kelas  atau  kepada  orang  awam.  Ideal  kolektif 
yang  paling  luhur  yang  dianggap  dapat  dilakukan  ialah  dengan  membentuk 
suatu  komenwel.  Negara  ini  akan  diperintah  oleh  undang-undang  buatan 
manusia.  Setiap  undang-undang  akan  dibuat  atau  dipinda  menurut  nafsu  dan 
pengalaman-penglaman  manusia.  Polisi-polisi  juga  akan  dirumus  dan  diubah 
mengikut  kemahuan  atau  faedah  peribadi.  Dalam  negara  ini,  mereka-mereka 
yang  kuat  dan  melebihi  yang  lain  dari  segi  kecerdasan,  kepintaran  menipu, 
berdusta,  khianat,  sikap  tak  ambil  peduli  dan  kekejaman  akan  meningkat 
melalui  kekuatan.  Pimpinan  masyarakat  dan  tampuk  kekuasaan  akan  berada  di 
dalam  tangan  manusia-manusia  seperti  ini.  Di  dalam  perlembagaan  mereka  akan 
termaktub  prinsip:  "Kekuatan  itulah  yang  benar  dan  yang  lemah  itu  sentiasa 
salah." 


Keseluruhan  binaan  masyarakat  dan  peradabannya  akan  didirikan  di  atas 
dasar  mementingkan  diri  sendiri.  Pembenaran  (pemissiveness)  dalam  soal 
memenuhi  nafsu  syahwat  seseorang  akan  bertambah  serta  meningkat,  dan 
ukuran  moralnya  akan  dibentuk  supaya  kebebasan  sepenuhnya  untuk 
memenuhi  nafsu  syahawat  terjamin  untuk  semua  orang.  Seni  budaya  dan  sastera 
akan  dipengaruhi  oleh  falsafah  hidup  ini  yang  mana  lama  kelamaan  akan 
menjurus  kepada  kelucahan  dan  aliran-aliran  pornografi. 

Dalam  bidang  ekonomi  pula,  kadang-kadang  kaum  pekerja  akan 
menubuhkan  kerajaan  diktator  proletariat  melalui  cara  kekerasan.  Walau 
bagaimanapun,  keadilan  tidak  akan  menjadi  sebahagian  daripada  system-sistem 
ekonomi  ini.  Akhlaq  setiap  individu  dalam  masyarakat  ini  akan  ditetapkan  oleh 
pegangan  asasnya  yang  mengatakan  bahawa  dunia  ini  dan  segala  kejayaan  yang 
ada  di  dalamnya  merupakan  suatu  hasil  rampasan  perang  (booty)  dan  setiap 
manusia  bebas  untuk  mengambil  semahunya  dan  bila  masa  peluang  itu  wujud. 

Sistem  pendidikan  yang  dirangka  untuk  melatih  serta  mendidik  ahli-ahli 
masyarakat  ini  akan  didasarkan  kepada  falsafah  hidup  ini  dan  mencerminkan 
sikap  yang  sama.  Sistem  pendidikan  ini  akan  menerapkan  di  dalam  generasi 
selanjutnya  tentang  pandangan  yang  sama  terhadap  dunia  dan  kedudukan 
manusia  di  dalamnya  yang  telah  diterangkan  sebelum  ini.  Dalam  setiap  bidang 
ilmu  pengetahuan  maklumat  serta  penerangan  akan  disusun  dan  disampaikan 
secara  sistematik  untuk  menanamkan  di  dalam  pemikiran  generasi  baru  tentang 
teori-teori  kehidupan  yang  sama.  Keseluruhan  program  latihan  akan 
direkabentuk  untuk  melahirkan  individu-individu  yang  mengambil  sikap  yang 
sama  dalam  kehidupan,  dan  akan  diserapkan  sepenuhnya  ke  dalam  masyarakat 
ini.  Saya  tidak  perlu  berkata  lebih  panjang  kepada  anda  tentang  ciri-ciri  sistem 
pendidikan  jenis  ini  kerana  anda  sendiri  pernah  melalui  sistem  tersebut.  Anda 
sedang  belajar  di  institusi-institusi  yang  telah  ditubuhkan  di  bawah  sistem  yang 
sama,  sungguhpun  mereka  mempunyai  nama-nama  seperti  'Kolej  Islamiah'  atau 
'Universiti  Muslim'  dan  sebagai nya. 

Sikap  dan  pemikiran  yang  telah  saya  analisiskan  itu  muncul  daripada 
sikap  jahiliah  setulen -tulen nya.  Sikap  dan  pemikiran  ini  sama  dengan  keadaan 
pemikiran  seorang  kanak-kanak  yang  bergantung  semata-mata  kepada 
pandangan  inderanya  dan  menganggap  api  itu  sebagai  mainan  yang  menarik. 
Walau  bagaimanapun,  di  sana  terdapat  suatu  perbezaan.  Ketidakbenaran 
pandangan  kanak-kanak  itu  tadi  akan  jelas  terbukti  melalui  pengalaman.  Api 
yang  dianggap  oleh  kanak-kanak  itu  sebagai  barang  mainan  merupakan  suatu 
bahan  yang  panas.  Oleh  itu  apabila  dia  menyentuhnya  dengan  tangan,  akan 
ketaralah  bahawa  api  itu  bukan  barang  mainan.  Di  sebaliknya  pula,  dalam  kes 
yang  sebelum  ini,  pandangan  yang  salah  itu  hanya  menjadi  ketara  selepas 
berlalunya  waktu  yang  panjang.  Sesungguhnya  kebanyakan  manusia  akan 
berada  dalam  kejahilan  terhadap  kesi lapan  pandangan  dan  penglihatannya. 
'Api'  yang  dipegang  oleh  mereka  ini  mempunyai  kepanasan  yang  rendah,  la 
tidak  terbakar  dengan  serta  merta.  la  terus  membakar  berabad-abad  lamanya. 
Walau  bagaimanapun  jika  seseorang  itu  berhasrat  untuk  belajar  dari 
pengalaman-pengalaman  hariannya  ia  patut  memikirkan  kembali  bahawa 
disebabkan  gaya  berfikir  beginilah,  individu-individu  sering  melakukan 
penipuan,  pemerintah-pemerintah  melakukan  penindasan  dan  kezaliman, 
hakim-hakim  berlaku  tidak  adil,  yang  kaya  menginginkan  hak-hak  orang  lain, 

dan  orang-orang  biasa  menjadi  sesat.  Sesungguhnya  pengalaman  hariannya 
yang  sedemikian  rupa,  banyak  pengajarannya.  Lebih  dasyat  lagi  ialah 
pengalaman-penglaman  seperti  api-api  nasional  i sma,  material  i sma,  peperangan 
yang  membara  dan  konfrantasi,  serangan-serangan  serta  kejadian-kejadian  hebat 
dan  keterlaluan  yang  timbul  dan  gaya  berfikir  yang  sama,  yang  mungkin 
memaksanya  untuk  membuat  kesimpulan  bahawa  gaya  berfikir  ini  didasarkan 
kepada  jahiliah  daripada  didasarkan  kepada  pengetahuan  yang  sebenar  tentang 
Al  Haq  (kebenaran).  Pandangan  manusia  terhadap  sistem  alam  dan 
kedudukannya  dalam  alam  yang  didasarkan  di  atas  dogma  jahiliah  ini  tidak 
selaras  dengan  Al  Haq,  sebagaimana  terbukti  jelas  dengan  natijah-natijah 
dahsyat  yang  lahir  darinya. 

PENYELESAIAN  KEDUA 


Sekarang  marilah  kita  meneliti  jalan  penyelesaian  kedua.  Jalan  kedua 
untuk  menyelesaikan  masalah-masalah  asasi  tentang  hidup  ini  adalah  dengan 
menggabungkan  pandangan  dan  andaian  serta  spekulasi,  dan  merumuskan 
pendirian-pendirian  tentang  masalah-masalah  hidup  melalui  cara-cara  ini.  Tiga 
aliran  pemikiran  yang  berbeza  timbul  dari  jalan  ini  dan  setiap  aliran  itu 
menghasilkan  suatu  bentuk  akhlaq  tertentu. 

1)  SYIRIK 

Suatu  aliran  pemikiran  yang  percaya  bahawa  alam  ini  sudah  tentunya 
tertakluk  di  bawah  kuasa  Tuhan,  tetapi  di  sana  bukan  hanya  ada  satu  Tuhan, 
bahkan  banyak.  Kekuasaan  yang  berbeza-beza  di  alam  ini  dikendalikan  oleh 
Tuhan-tuhan  yang  berbeza.  Kemakmuran  atau  kecelakaan  manusia,  kejayaan 
atau  kegagalan,  keuntungan  atau  kerugian  bergantung  kepada  kemurahan  hati 
atau  kemarahan  Tuhan-tuhan  tadi.  Berdasarkan  kepada  andaian-andaian  serta 
spekulasi-spekulasi  mereka  untuk  mengenal  kuasa-kuasa  ketuhanan  ini,  para 
pelopor  pendapat  ini  cuba  untuk  mengenal -pasti  kuasa-kuasa  tersebut  dan 
kepada  siapa  kuasa  tersebut  diserahkan.  Lantaran  itu  mereka  telah  mengambil 
benda-benda  yang  menarik  hati  mereka  sebagai  tuhan-tuhan  mereka. 

Ciri-ciri  Akhlaq  Musyrik. 

Ciri-ciri  utama  akhlaq  manusia  yang  lahir  dari  pandangan  hidup  ini 
adalah  seperti  berikut: 

a)  Kehidupan  yang  penuh  dengan  karut-marut  dan  tahyul. 

Mula-mula  sekali,  keseluruhan  kehidupan  manusia  menjadi  sasaran 
kepercayaan  karut-marut.  la  percaya  bahawa  terdapat  banyak  benda-benda 
yang  mempengaruhi  baik  atau  buruk  nasib  seseorang  itu  melalui  cara-cara 
ghaib.  la  sampai  kepada  kesimpulan  ini  berdasarkan  kepada  pemikiran  subjektif 
semata-mata;  kepercayaanya  tidak  disokong  oleh  mana-mana  bukti  ilmiah.  Oleh 
itu,  orang  yang  menumpukan  perhatian  penuh  kepada  kepercayaan  ini 
menghabiskan  kebanyakan  tenaganya  melayani  harapan-harapan  palsu  tentang 
untung  nasibnya  atau  melayani  perasaan  takutkan  nasib  yang  tidak  menimpa 
dirinya.  Kadang-kala,  ia  memusatkan  harapannya  kepada  setengah-setengah 
kubur  demi  mencapai  hasratnya.  Ada  kalanya  ia  menaruh  kepercayaan  bahawa 
sesuatu  patung  berhala  itu  akan  memutarkan  roda  untung  nasibnya  kepada 
kesudahan  yang  lebih  baik;  ada  kalanya  ia  bersusah-payah  untuk 
menghindarkan  kemarahan  sesuatu  Tuhan  khayalannya;  ia  merasa  kecewa 

tatkala  melihat  sesuatu  perkara  buruk;  dan  ada  kalanya  ia  mula  berangan-angan 
kosong  tatkala  kelihatan  apa  yang  ia  sangkakan  suatu  petanda  baik. 
Kesemuanya  ini  menyimpangkan  segala  pemikiran  dan  usahanya  daripada 
landasan  yang  tabi'e  kepada  suatu  landasan  yang  tidak  secocok  dengan 
fitrahnya. 

b)  Pusingan-pusingan  upacara  ibadat  yang  tiada  kesudahannya. 

Keduanya,  pandangan  hidup  ini  mengakibatkan  suatu  talian  campur- 
aduk  upacara  ibadat,  penyembahan,  persembahan-persembahan,  doa-doa  serta 
upacara-upacara  lain;  dan  terjerat  di  dalam  jaringan  yang  kompleks  ini,  menjadi 
sia-sialah  sebahagian  besar  daripada  usaha-usaha  dan  aktiviti-aktiviti  manusia. 

c)  Penipuan-penipuan  yang  dilakukan  oleh  para  penipu. 

Ketiganya,  para  pelopor  falsafah  syirik  dan  kepercayaan  karut-marut  ini 
dengan  mudah  menjadi  mangsa  kepada  tipu  muslihat  manusia-manusia  penipu. 
Seorang  lelaki  mengangkat  dirinya  sebagai  raja  dan  mendakwa  berketurunan 
matahari,  bulan  dan  lain-lain  'Tuhan'.  Dengan  itu  ia  membuat  manusia  percaya 
bahawa  ia  adalah  Tuhan  dan  manusia  sekalian  adalah  hamba-hambanya. 
Seorang  lagi  menjadi  penjaga  di  suatu  tempat  keramat  atau  kuil  dan  mengangkat 
dirinya  sebagai  orang  tengah  di  antara  manusia  dengan  suatu  kuasa  ghaib  yang 
menentukan  takdir  serta  untung  nasib  manusia.  Seorang  yang  lain  pula  menjadi 
seorang  'Pundit  atau  Pir'  (orang  keramat),  dan  melalui  strategi  yang 
menggunakan  tangkal,  jampi-jampi,  ilmu  sihir  dan  ilmu  silap  mata,  menipu 
orang  ramai  supaya  percaya  bahawa  melalui  cara-cara  ghaib  inilah  setiap 
kemahuan  mereka  dapat  diperolehi.  Anak-cucu  para  penipu  ini  kemudian 
membentuk  kumpulan-kumpulan  keluarga  dan  kelas-kelas  yang  turun-temurun 
di  mana  hak-hak,  keistimewaan  dan  pengaruh  mereka  terus  berkembang  dan 
menjadi  kukuh  serta  berakar-umbi  menurut  peredaran  masa.  Oleh  itu, 
kepercayaan  ini  meletakkan  ke  atas  leher  orang  ramai  belenggu  perhambaan 
kepada  keluarga-keluarga  diraja,  petugas  agama  dan  pembimbing-pembimbing 
kerohanian.  Tuhan-tuhan  ciptaan  sendiri  ini  memperhambakan  negara  yang 
penuh  dengan  "binatang-binatang  tenusu"  dan  "haiwan  pengangkut  beban". 

d)  Kehidupan  yang  penuh  kesalahan  dan  kesilapan. 

Keempatnya,  doktrin  ini  tidak  menyediakan  asas  yang  kukuh  untuk  ilmu 
dan  seni,  falsafah  dan  sastera  serta  budaya  dan  politik,  dan  manusia  tidak  juga 
menerima  dari  Tuhan-tuhan  bayangan  ini  apa-apa  garis-panduan  yang  boleh 
diikuti  dalam  kehidupan  sehari-hari.  Hubungan  manusia  dengan  Tuhan-tuhan 
ini  terhad  kepada  pelaksanaan  beberapa  upacara  penyembahan  dengan 
matlamat  untuk  mendapatkan  belas-kasihan  dan  pertolongan  dari  Tuhan-tuhan 

ini.  Berhubung  dengan  urusan-urusan  hidup,  manusia  dibiarkan  kepada  dirinya 
sendiri  untuk  merangkakan  undang-undang,  peraturan-peraturan  dan  tatacara 
akhlaq  mereka. 

Oleh  itu  sesuatu  masyarakat  yang  percaya  akan  banyaknya  Tuhan,  pada 
hakikatnya  mengikut  jalan-jalan  yang  sama  yang  telah  saya  terangkan  sebelum 
ini  berhubung  dengan  masyarakat  yang  dipimpin  oleh  suatu  kepercayaan 
jahiliah  semata-mata.  Peraturan-peraturan  moral,  tatacara  akhlaq,  kebudayaan 
politik,  sistem  ekonomi,  ilmu  pengetahuan  dan  sastera  adalah  lebih  kurang  sama 
bagi  kedua-dua  masyarakat  tersebut.  Oleh  itu  tidak  ada  perbezaan  pada 
prinsipnya  di  antara  kedua-dua  doktrin  tersebut. 


2)  AL-RUHBAN IYYAH  (Cara  hidup  rahib-rahib) 

Doktrin  kedua  yang  dihasilkan  dengan  menggabungkan  penglihatan  dan 
andaian  serta  spekulasi  menetapkan  bahawa  dunia  ini  adalah  tempat  penyiksaan 
dan  kewujudan  fizikal  sering  dikenakan  dengan  kesakitan  dan  kesengsaraan. 
Roh  itu  dipenjarakan  di  dalam  badan  manusia  laksana  tawaran  yang  terkutuk. 
Segala  perasaan  keseronokan,  keinginan-keinginan  dan  keperluan-keperluan 
fizikal  yang  merupakan  natijah-natijah  tabi'e  kewujudan  di  dunia  ini  adalah 
pada  hakikatnya  belenggu-belenggu  dan  rantai-rantai  yang  mengikat  manusia. 
Dengan  bertambahnya  keinginan  manusia  terhadap  dunia  dan  segala  isinya, 
akan  bertambah  ketatlah  ikatan  rantai-rantai  ini,  dan  suatu  siksaan  yang  amat 
dasyat  akan  menimpanya.  Kejayaan  dan  keselamatan  bergantung  kepada 
keupayaan  meninggalkan  semua  hubungan  dengan  urusan-urusan  duniawi, 
menahan  segala  keinginan,  menjauhkan  diri  dari  segala  keseronokan, 
menidakkan  kesemua  keperluan-keperluan  fizikal  dan  kehendak-kehendak 
hawa  nafsu,  membersihkan  hati  dan  segala  perasaan  kasih  sayang  yang  lahir 
daripada  pertalian  darah  daging  dan  meletakkan  musuh  ini  (iaitu  tubuh  badan 
dan  hawa  nafsu)  menjalani  satu  ujian  penyiksaan  dan  kepayahan  yang  hebat 
supaya  roh  itu  dibebaskan  dari  kuasa  pengaruh  tubuh  badan.  Dengan  cara  ini, 
roh  itu  akan  menjadi  ringan  serta  murni  dan  akan  mendapat  kekuatan  yang 
diperlukan  untuk  terbang  tinggi  ke  tingkat  'Nirwana'  sehingga  sampai  ke 
puncak  kejayaan  yang  menguntungkan. 

Kesan-kesan  cara  hidup  Ruhbaniah 

Ciri-ciri  utama  akhlaq  yang  dihasilkan  oleh  doktrin  ini  ialah: 

a)  Individualisma  sebagai  ganti  hidup  secara  kolektif. 

Pada  mulanya,  doktrin  ini  menukarkan  kesemua  cenderungan  manusia: 
dari  hidup  secara  kolektif  (collectivism)  kepada  individualisma,  dan  daripada 
hidup  berbudaya  kepada  hidup  dalam  kekeliruan.  Manusia  memalingkan 
mukanya  dari  kehidupan  dunia  dan  lari  daripada  segala  tanggungjawab.  Sikap 
tidak  mahu  bekerjasama  serta  meninggalkan  segala  hubungan  peribadi  menjadi 
ciri  utama  kehidupannya.  Singkatnya,  ia  mengambil  nilai-nilai  moral  negatif. 

b)  Manusia-manusia  yang  baik  menjadi  orang-orang  pertapaan. 

Keduanya,  doktrin  mi  mendorong  manusia-manusia  yang  baik 
meninggalkan  kehidupan  duniawi  dan  pergi  mengasingkan  din  untuk 
mendapat  kejayaan.  Ini  membuka  jalan  kepada  manusia-manusia  zalim  untuk 
mengambil  alih  tampuk  pemerintahan  dalam  setiap  urusan  duniawi. 

c)  'Makanan  yang  mudah'  untuk  setiap  penzalim. 

Ketiganya,  dengan  terserapnya  doktrin  ini  ke  dalam  masyarakat,  orang 
ramai  akan  mula  mengambil  nilai-nilai  moral  yang  negatif.  Mereka  akan 
mempamerkan  kecenderungan-kecenderungan  yang  tidak  sosial  dan 
i ndi vidual isti k,  dan  menjadi  orang-orang  yang  tidak  siuman.  Daya-daya  kreatif 
mereka  akan  menjadi  lemah.  Mereka  menjadi  'makanan-makanan  yang  lembut' 
kepada  penzalim-penzalim  dan  menjadi  mudah  bagi  setiap  kerajaan  yang  zalim 
untuk  memaksa  mereka  memberikan  ketaatan.  Bahkan,  doktrin  ini  bekerja 
laksana  ilmu  sihir  dalam  menjinakkan  orang-orang  awam  untuk  menjadi  hamba- 
hamba  yang  rela  kepada  penzalim-penzalim. 

d)  Pertentangan  dengan  tabiat  manusia. 

Keempatnya,  suatu  pertentangan  sengit  yang  benterusan  berlaku  di 
antara  tabiat  manusia  dan  doktrin  ruhbaniah  ini,  yang  mana  doktrin  ruhbaniah 
terpaksa  menyerah  diri.  Apabila  ia  menerima  halangan,  doktrin  ruhbaniah  ini 
berselindung  di  sebalik  kepura-puraan.  Sebagai  akibatnya,  upacara  'Penebusan 
Dosa'  (Penance)  diadakan;  strategi  'Cinta  Kiasan'  (A I legorical  Love)  digunakan 
dan  akhirnya,  berselindug  di  sebalik  konsep  menidakkan  sesuatu  (renuciation). 
Para  pelopor  kepercayaan  ini  menunjukkan  suatu  bentuk  kecintaan  terhadap 
dunia  ini  yang  boleh  memalukan  mereka-mereka  yang  sangat  cintakan  dunia  ini. 

3)  AL  WUJUDIAH  (Kepercayaan  semuanya  Tuhan) 

Pandangan  yang  ketiga  yang  lahir  dari  penggabungan  penglihatan  dan 
andaian  menganggap  bahawa  manusia  dan  alam  ini  tidak  benar  (unreal). 
Mereka  tidak  mempunyai  kewujudan  sebenar  secara  tensend irinya.  Bahkan,  di 
sana  ada  suatu  Zat  yang  menciptakan  kesemua  benda-benda  tadi  sebagai  bukti 
yang  jelas  tentang  kewujudan  dirinya  dan  Zat  yang  sama  itu  bekerja  dalam  din 
mereka.  Jika  kita  pergi  kepada  perinciannya,  kita  akan  dapati  banyak  cabang- 
cabang  dan  aspek-aspek  yang  berbagai  rupa  tentang  doktrin  ini.  Walau 
bagaimanapun,  ada  suatu  jalan  pemikiran  yang  sama  bagi  setiap  cabang  tersebut 
iaitu:  setiap  benda  adalah  bayang-bayang  kepada  suatu  Zat;  hanya  Zat  ini  yang 
wujud,  yang  lain  semuanya  khayalan  (illusory). 

Doktrin  ini  menanam  dalam  din  manusia  sikap  meragui  kebenaran 
kewujudannya  sendiri;  ia  hilang  segala  inisiatif;  ia  menganggap  dirinya  hanya 
sebagai  patung  yang  bertindak  atas  arahan  orang  lain  atau  kemungkinan  suatu 
kuasa  ghaib  bertindak  di  dalamnya.  Dalam  keadaan  mabuk  dengan  khayalan- 
khayalannya,  ia  lupa  akan  dirinya  sendiri;  hidupnya  tidak  berkemudi  dan  tidak 
mempunyai  landasan  atau  tujuan  yang  tetap.  Aliran  pemikirannya  adalah 
seperti  ini:  aku  hanya  suatu  bayang-bayang,  tidak  ada  kerja  yang  telah  di 
tugaskan  kepadaku;  dan  aku  tidak  dapat  membuat  sesuatu  dengan  sendirinya. 
Zat  yang  menyerap  ke  dalam  setiap  sesuatu  itu,  yang  telah  menjadikan 
keseluruhan  alam  sebagai  bayang-bayang  melalui  diriku,  dan  yang  akan 
berkuasa  penuh  dari  awal  hingga  berakhirnya  dunia  ini  adalah  Penggerak  setiap 
sesuatu.  Segala-galanya  terlaksana  hanya  oleh  Zat  itu.  Jika  Zat  itu  berusaha  ke 
arah  kesermpurnaan  dan  menuju  kearah  puncaknya  dengan  mermbawa  seluruh 
alarm  ini  dalam  perjalanannya,  aku  sebagai  bayang-bayang,  akan  bergerak 
bersamanya  secara  automatis.  Aku  hanya  satu  bahagian  sahaja;  bukanlah 
tanggungjawab  aku  untuk  mengetahui  ke  mana  seluruhnya  bergerak  atau  ke 
mana  id  berhajat  untuk  pergi. 

Natijah-natijah  praktikal  ini  lebih  kurang  sama  dengan  apa  yang  telah 
saya  terangkan  ketika  membincangkan  Doktrin  Ruhbaniah.  Dalam  sudut-sudut 
tertentu  sikap  para  penganut  kepercayaan  ini  adalah  sama  dengan  para  pelopor 
Doktrin  Jahiliah.  Orang  yang  mempercayai  bahawa  dirinya  hanya  bayang- 
bayang  tunduk  kepada  hawa  nafsunya;  ia  memberikan  hawa  nafsunya 
kebebasan  untuk  bertindak  dan  tidak  memperdulikan  arah  mana  mereka  ambil, 
kerana  menurut  pemikirannya,  hanya  benda  (substance)  yang  menjadi 
penggerak  utama  kepada  hawa  nafsunya,  manakala  beliau  sendiri  hanyalah 
suatu  patung. 

Ketiga-tiga  konsep  ini,  seperti  yang  pertama  dahulu,  adalah  berdasarkan 
Jahiliah,  dan  bentuk  akhlaq  manusia  yang  lahir  dari  konsep-konsep  ini  juga 
bercirikan  Jahiliah  setulen -tulennya.  Tidak  ada  satu  pun  di  antara  konsep- 
konsep  di  atas  yang  dikuatkan  dengan  bukti-bukti  ilmiah.  Bahkan,  pelbagai 
konsep  telah  direkabentuk  berasaskan  khayalan  dan  andaian.  Pengalaman  telah 
menidakkan  konsep-konsep  ini.  Jika  salah  satu  dari  doktrin-doktrin  ini  benar, 
pelaksanaanya  sudah  tentu  tidak  menghasilkan  natijah-natijah  yang  buruk.  Jika 
kamu  lihat  sesuatu  itu  menyebabkan  rasa  sakit  dalam  perut,  bila  dan  di  mana 
sahaja  ia  dimakan,  kamu  akan  membuat  kesimpulan  yang  benar  dan  percubaan 
mi  bahawa  benda  mi  tidak  selaras  dengan  anatomi  dan  tabiat  sistem 
penghadaman  makanan  manusia.  Dengan  cara  yang  sama,  apabila  telah  menjadi 
fakta  yang  sah  bahawa  doktrin-doktrin  syirik,  ruhbaniah  dan  wujudiah  telah 
banyak  menyebabkan  kerosakkan  manusia  pada  keseluruhannya,  ia  merupakan 
bukti  yang  positif  bahawa  tidak  ada  satu  pun  dari  doktrin-doktrin  fakta  ini  juga, 
kesemuanya  tidak  sah. 

PENYELESAIAN  KEIIG A:  AL  ISLAM 


Sekarang  marilah  kita  pergi  kepada  jalan  yang  ketiga  yang  menjadi  jalan 
yang  terakhir  dalam  membentuk  sesuatu  pandangan  tentang  masalah-masalah 
asas  kehidupan  manusia.  Jalan  ini  ialah  dengan  meletakkan  keyakinan  kita 
kepada  penyelesaian  yang  telah  dibawa  oleh  Rasul-rasul  Allah.  Hal  ini  dapat 
dijelaskan  dengan  mengambil  contoh  seorang  lelaki  yang  mendapati  dirinya 
berada  di  suatu  tempat  yang  asing,  la  tidak  mempunyai  pengetahuan  tentang 
tempat  itu  langsung,  la  meminta  keterangan  dari  seorang  lelaki  dan  pergi  ke 
merata  tempat  di  situ  di  bawah  bimbingan  lelaki  tersebut.  Apabila  anda 
berdepan  dengan  sesuatu  masalah  seumpama  ini,  usaha  pertama  yang  anda 
akan  buat  ialah  mencari  seorang  yang  mendakwa  ia  tahu  jalan  selanjutnya. 
Urusan  anda  yang  kedua  ialah  untuk  menaruh  keyakinan  tentang  kebolehan  si 
penunjuk  jalan  tersebut  berdasarkan  bukti-bukti  yang  ada.  Akhir  sekali,  dengan 
mengambil  ia  sebagai  penunjuk  jalan,  anda  terus  memulakan  penjalanan. 
Apabila  telah  terbukti  melalui  pengalaman  bahawa  keterangan  yang  diberikan 
olehnya  tidak  menyesatkan  anda,  anda  akan  merasa  yakin  keterangan  yang  ia 
berikan  tentang  tempat  itu  adalah  benar.  Ini  adalah  satu  metod  yang  saintifik. 
Apabila  tidak  terdapat  metod  saintifik  yang  lain,  sudah  pasti  metod  ini  sahaja 
yang  benar  dalam  membentuk  pandangan  seseorang  itu. 

Lihatlah  sekarang!  Dunia  ini  menjadi  tempat  yang  asing  bagi  anda.  Anda 
tidak  mempunyai  pengetahuan  tentang  hakikat  yang  sebenar.  Anda  tidak  tahu 
bagaimana  dunia  ini  diuruskan?  Anda  tidak  sedar  di  bawah  peraturan  apakah 
'bengkel'  yang  besar  ini  dikelolakan.  Apakah  kedudukan  anda  di  dunia  ini?  Dan 
apakah  sikap  sebenar  yang  anda  patut  ambil  terhadap  dunia  ini?  Inilah  soalan- 
soalan  yang  menjadi  tandatanya  kita.  Pada  mulanya  anda  berpendapat  bahawa 
apa  yang  dilihat  adalah  benar-benar  wujud  (real).  Lalu  anda  bertindak  menurut 
pandangan  tadi,  tetapi  hasilnya  adalah  suatu  kegagalan.  Selanjutnya,  anda 
membentuk  berbagai  pendapat  berdasarkan  kepada  andaian  serta  sangkaan  dan 
bertindak  menurut  pendapat  tadi',  tetapi  pengalaman  anda  setiap  kali  adalah 
negatif.  Selepas  kesemua  ini,  jalan  terakhir  yang  tinggal  untuk  mendapat 
petunjuk  sebenar  ialah  dengan  mengalihkan  pandangan  kepada  Rasul-rasul 
Allah.  Para  Rasul  mendakwa  bahawa  mereka  mempunyai  ilmu  pengetahuan 
yang  sahih.  Setelah  suatu  penelitian  yang  dalam  dibuat  terhadap  cara-cara 
kehidupan  mereka,  ternyata  mereka  itu  sangat  benar,  amanah,  alim,  tidak 
mementingkan  diri  sendiri  dan  berfikiran  waras  tanpa  sebarang  keraguan. 
Ternyata  sekali  bahawa  di  sana  wujud  asas  yang  kuat  untuk  mempercayai 
kebenaran  dakwaan  mereka.  Walau  bagaimanapun,  yang  masih  perlu 
ditentukan  ialah  sejauh  mana  keterangan  berhubung  dengan  dunia  ini  dan 
kedudukan  manusia  di  dalamnya  itu  benar  dan  samada  wujud  apa-apa  bukti 
yang  praktikal  yang  boleh  menidakkan  dakwaan  mereka?  Seterusnya,  sejauh 

manakah  keterangan  yang  mereka  berikan  berjaya  di  dalam  pengalaman  sehari- 
hari?  Jika  selepas  suatu  pemeriksaan  yang  teliti,  natijah  daripada  penelitian- 
penelitjan  ini  condong  kepada  pengiktirafan  kebenaran  para  Rasul,  kita 
sepatutnya  meletakkan  kepercayaan  kepada  petunjuk  mereka  dan  hanya 
mengambil  jalan  hidup  yang  selaras  dengan  ajaran-ajaran  mereka. 

Seperti  yang  telah  saya  katakan  dahulu,  berbeza  sekali  dengan  metod- 
metod  lain  yang  berdasarkan  Jahiliah,  asas  metod  ini  adalah  saintifik.  Jika 
seorang  lelaki  menundukkan  kepalanya  bersetuju  dengan  ilmu  pengetahuan  ini, 
dan  ia  buangkan  kedegilan  serta  kesombongannya  dan  beramal  menurut  ilmu 
pengetahuan  ini,  dan  jika  ia  hadkan  tindakan-tindakan  dalam  sempadan- 
sempadan  yang  telah  ditetapkan  oleh  ilmu  pengetahuan  tadi,  maka  inilah  yang 
dinamakan  sebagai  tari kul-l siami,  yakni  metod  Islam. 

PANDANGAN  PARA  RASULTENTANG  MANUSIA  DAN  ALAM  INI 


Para  Rasul  berpegang  kepada  konsep-konsep,  beri kut  tentang  manusia  dan  aiam 
semesta  ini: 

Hak  wewinangan  melakukan  sesuatu  terletak  di  tangan  Allah. 

Seluruh  alam  yang  terhampar  di  hadapan  manusia,  yang  ia  sendiri 
merupakan  sebahagian  darinya,  bukanlah  suatu  fenomena  yang  berlaku  secara 
kebetulan,  la  merupakan  suatu  wilayah  besar  yang  tersusun  dan  terurus  dengan 
baik.  Allah  swt.  telah  menciptakan  alam  ini.  la  sahajalah  Tuan  empunya  dan 
Pemerintahnya.  Alam  ini  adalah  suatu  nidzam  muhaimin  (totalitarian  system)  di 
mana  seluruh  kekuasaan  terletak  di  bawah  satu  sultah  markaziah  (central 
authority).  Tidak  ada  sesiapa  pun  yang  berkongsi  dengan  Kuasa  tertinggi  ini  di 
dalam  pemerintahannya.  Tidak  ada  suatu  apa  pun  dalam  alam  ini  yang 
mengingkari  perintahnya  atau  bertindak  secara  bersendirian  tanpa 
kebenarannya.  Tidak  ada  suatu  bahagian  dari  sistem  yang  meliputi  segala- 
galanya  ini  yang  dapat  mencapai  autonomi  atau  bertindak  tanpa  perasaan 
tanggungjawab;  dan  memang  pada  tabi'enya  ia  tidak  sepatutnya  berbuat 
demikian. 

Pengabdian  Manusia. 

Manusia  adalah  hamba  bagi  mamlakah  rabbaniyah  ini.  la  tidak  diangkat 
menjadi  hamba  mamlakah  (kingdom)  ini  dalam  bentuk  fizikalnya,  bahkan  ia 
dilahirkan  sebagai  hamba  dan  tidak  ada  padanya  kekuasaan  untuk  memegang 
apa-apa  kedudukan  lain  selain  daripada  seorang  hamba.  Oleh  itu,  manusia  tidak 
mempunyai  hak  untuk  membuat  sesuatu  cara  hidup  atau  untuk  menentukan 
tanggungjawab-tanggungjawabnya.  Manusia  tidak  memiiki  suatu  apa  pun 
dalam  dunia  ini  dan  ia  tidak  berhak  mencipta  undang-undang  untuk 
menggunakan  hartabenda  yang  bukan  hakmiliknya.  Tubuh  badan  manusia  dan 
setiap  kekuasaannya  adalah  milik  Allah  dan  pemberianNya.  Oleh  itu,  hak  untuk 
menggunakan  badannya  atau  kekuatan  fizikalnya  menurut  kehendaknya  tidak 
dimiliki  oleh  manusia.  Malah,  ia  sepatutnya  menggunakan  pemberian- 
pemberian  Tuhan  ini  menurut  kehendak  Yang  Maha  Perkasa. 

Samalah  juga  keadaannya  bagi  setiap  benda  seperti  tanah,  haiwan,  air, 
tanam-tanaman,  bahan-bahan  galian,  yang  menjadi  alam  sekeliling  manusia, 
adalah  hakmilik  Allah  SWT.  Mereka  tidak  dimiliki  oleh  manusia.  Oleh  itu  ia 
tidak  berhak  untuk  mengambil  benda-benda  ini  menurut  peraturan-peraturan 
yang  telah  ditentukan  oleh  Pemilik  sebenarnya. 

Begitu  juga  setiap  manusia  yang  menduduki  bumi  ini,  di  mana  kehidupan 
mereka  terikat  di  antara  satu  sama  lain,  adalah  hamba-hamba  Allah  juga.  Oleh 
itu,  mereka  tidak  berhak  untuk  membentuk  undang-undang  dan  peraturan- 
peraturan  untuk  mengatur  hubungan  di  antara  mereka.  Setiap  perhubungan 
mereka  mestilah  diperintah  oleh  undang-undang  ciptaan  Tuhan. 

Berhubung  dengan  persoalan  'apakah  undang-undang  Tuhan'  itu,  para 
Rasul  a.s.  telah  memberitahu  kita  bahawa  sumber  yang  sama  yang  kita  terima 
ilmu  pengetahuan  tentang  hakikat  dunia  ini  dan  diri-diri  kita  daripadanya,  telah 
menyampaikan  kepada  mereka  ilmu  pengetahuan  tentang  undang-undang 
Rabbani.  'Allah  SWT  sendiri  telah  mewahyukan  ilmu  pengetahuan  ini  kepada 
kami  dan  mengangkat  kami  (sebagai  RasulNya)  untuk  menyampaikannya 
kepada  kamu.  Percayalah  kepada  kami;  kenalilah  kami  sebagai  perutusan  Malik 
kamu  dan  terimalah  daripada  kami  undang-undang  yang  sebenar  daripada 
Malikmu.' 

Batas-Batas  'Amal 

Para  Rasul  a.s.  selanjutnya  menerangkan  kepada  kita:  "Kamu  lihat 
bahawa  seluruh  urusan  alam  ini  berjalan  menurut  suatu  sistem;  padahal 
Maliknya  tidak  kelihatan,  dan  tidak  pula  kita  lihat  pekerja-pekerjanya  bekerja. 
Kamu  merasa  bebas  untuk  bertindak  sesuka  hatimu;  kamu  boleh  berkelakuan 
seolah-olah  kamu  pemilik  sebenar  harta-benda  kamu;  kamu  boleh  tunduk 
memperhambakan  dari  dan  taat  kepada  mereka-mereka  yang  berlagak  sebagai 
Tuan;  Kamu  terima  rezeki  dalam  apa  keadaan  pun;  kamu  diberi  peluang  dan 
jalan  untuk  bekerja;  mengingkari  undang-undang  Ilahi  tidak  mendatangkan 
hukuman  dengan  serta-merta.  Semuanya  ini  bertujuan  untuk  menguji  kamu. 
Tuan  kamu  (yakni  Allah  SWT)  telah  memberi  kamu  kebijaksanaan,  keupayaan 
membuat  rumusan  dan  berkebolehan  untuk  memilih  di  antara  yang  benar  atau 
salah.  Oleh  sebab  itu,  Tuan  kamu  telah  mencampakkan  hijab  di  antara  ZatNya, 
sistem  kerajaanNya  dari  mata  kamu,  la  mahu  kamu  menjalani  suatu  ujian  dan 
melihat  bagaimana  kamu  menggunakan  kekuasaan  yang  dikurnianya  kepada 
kamu,  la  telah  memberkati  kamu  dengan  aqal,  kebebasan  memilih,  serta  sedikit 
autonomi  dan  membiarkan  kamu  bertindak  menurut  kemahuan  kamu.  Jika 
kamu  sedar  akan  kedudukan  kamu  selaku  hamba  dan  mengambil  jalan  ini 
dengan  hati  yang  terbuka  tanpa  paksaan,  kamu  akan  keluar  dengan  kejayaan 
dan  ujian  Tuanmu.  Jika  kamu  gagal  mengenali  kedudukan  kamu  selaku  hamba 
Allah  atau  setelah  mengenal  kedudukan  kamu  selaku  hamba,  kamu  mengikut 
jalan  pemberontakan,  kamu  akan  gagal  di  dalam  ujian  ini.  Kamu  telah  diberi 
sedikit  kekuasaan  di  dunia  ini  untuk  tujuan  meletakkan  kamu  di  bawah  suatu 
ujian.  Kamu  telah  diberi  hak  mengawal  dan  memerintah  ke  atas  banyak  perkara 
di  dunia  ini  dan  telah  diberi  seumur  hidupmu  untuk  membuktikan  nilai  dan 
hargamu". 

Dunia  Adalah  T empat  Ujian. 

Para  Rasul  a.s.  kemudiannya  memberitahu  kita  bahawa  kehidupan 
duniawi  ini  adalah  suatu  jangka  masa  ujian;  dengan  itu  tidak  ada  penghisaban 
dan  tidak  pula  ganjaran  baik  atau  hukuman  diberi  di  dunia  ini  (I).  Apa-apa  yang 
diberi  di  sini  tidak  semestinya  suatu  balasan  bagi  sesuatu  kebaikan;  ia  juga  tidak 
menandakan  bahawa  Tuhan  redha  dengan  kamu  atau  la  bersetuju  dengan  amal 
perbuatan  kamu  sekarang.  Semuanya  ini  pada  hakikatnya,  diberikan  kepada 
kamu  sebagai  suatu  ujian.  Barang-barang,  harta-benda,  anak-anak,  pangkat  dan 
kedudukan  dalam  kerajaan,  sumber  nafkah  hidup,  semuanya  adalah 
dikurniakan  kepada  kamu  untuk  menguji  amal  perbuatan  kamu  dan  untuk 
membolehkan  kamu  menggunakan  qualiti-qualiti  baik  atau  buruk  kamu.  Setiap 
kesusahan,  kehilangan  dan  malapetaka  yang  menimpa  kamu  juga  tidak 
menandakan  datangnya  hukuman  Tuhan  ke  atas  kamu  disebabkan  sesuatu 
perbuatan  buruk.  Sebahagian  dari  musibah-musibah  ini  adalah  daripada 
fenomena  tabi'e  tertentu  (2)  Dan  sebahagian  dari  kesusahan-kesusahan  ini 
termasuk  di  bawah  kategori  ujian-ujian.  (3)  Dan  setengah  nasib  malang  berlaku 
apabila  seseorang  itu  berkelakuan  menurut  pandangan  yang  bercanggah  dengan 
Al  Haq.  Dalam  hal  sedemikian  rupa,  seseorang  itu  mengalami  kejutan  kasar 
yang  tidak  dapat  dielakkan  (4). 

Walaubagai manapun,  dunia  ini  bukan  Tempat  Balasan  Baik  atau 
Hukuman,  tetapi  ia  adalah  Tempat  Ujian’,  N atijah-natijah  amalan  yang  timbul 
di  dunia  ini  tidak  boleh  diambil  sebagai  asas  untuk  menentukan  sama  ada 
sesuatu  metod  atau  'amal  itu  'adil,  kejam,  baik  atau  buruk  dan  sama  ada  haram 
atau  halal.  Natijah  amalan  duniawi  yang  akan  ditetapkan  kedudukannya  di 
akhirat  kelak  akan  menjadi  asas  sebenar  sesuatu  penilaian.  Apabila  tempoh 
tangguhan  (kehidupan  dunia  ini)  berakhir,  kehidupan  yang  kedua  akan  bermula 
di  mana  segala  amalan  kamu  akan  dinilai  dan  keputusan  akan  diberi  sama  ada 
kamu  menghabiskan  masa  dengan  baik  atau  dengan  cara  yang  keji  dan  hina 
ketika  hidup  di  dunia  ini.  Satu-satunya  asas  yang  dengannya  kamu  diputuskan 
sama  ada  bersalah  atau  tidak  di  akhirat  kelak,  adalah: 

• Pertamanya,  sama  ada  kamu  telah  menggunakan  fakulti-fakulti 
penglihatan  dan  berfikir  menurut  jalan  yang  benar  dan  mengaku  akan 
Uluhiah  Allah  swt.  dan  kesucian  Perintah-perintahnya; 

• Keduanya,  sama  ada  kamu  setelah  membuat  pengakuan  terhadap 
kebenaran  di  atas,  di  samping  mempunyai  kebebasan  memiih,  tunduk 
kepada  Allah  swt  yang  Maha  Agung  dan  beramal  menurut  Perintah- 
perintahN ya  tanpa  sebarang  paksaan  dan  di  atas  kehendakmu  sendiri. 

PENELITIAN  TERHADAP  PAN  DANGAN  ISLAM 


Suatu  Konsep  yang  saintifik. 

Konsep  terhadap  dunia  dan  manusia  yang  disampaikan  oleh  para  Rasul 
adalah  lengkap  dan  sempurna.  Setiap  bahagian  pandangan  yang  menyeluruh  itu 
tersusun  secara  logikal;  tidak  terdapat  pertentangan  di  dalamnya,  la 
mengandungi  intepretasi  yang  paling  sempurna  terhadap  peristiwa-peristiwa 
seluruh  dunia  dan  menjelaskan  sepenuhnya  segala  fenomena  alam  ini.  Tidak  ada 
sesuatu  pun  yang  berhubung  dengan  penglihatan  atau  pengalaman  manusia 
yang  tidak  dapat  diberi  intepretasi  menurut  konsep  ini.  Oleh  itu  ianya  adalah 
suatu  doktrin  saintifik  dan  ia  adalah  sah  menurut  setiap  definisi  perkataan 
'saintifik'.  Lagi  sekali  ditegaskan,  tidak  ada  penglihatan  atau  pengalaman  yang 
telah  menidakkan  sahnya  doktrin  ini.  Oleh  itu  ia  tetap  benar,  la  tidak  dapat 
digolongkan  di  dalam  kumpulan  metos  yang  dibuktikan  salah.  (exploded 
myths)  (5).  Penelitian  kita  terhadap  sistem  alam  ini  juga  menjadikan  pandangan 
ini  kelihatan  sebagai  yang  paling  besar  kemungkinan  kebenarannya.  Fenomena 
alam  yang  tersusun  hebatnya  ini  memaksa  kita  merumuskan  bahawa  adalah 
lebih  rasional  untuk  kita  mengimani  kewujudan  suatu  Pentakbir  Yang  Agung, 
daripada  kita  menidakkan  kewujudannya.  Di  atas  bukti  yang  sama  juga,  adalah 
lebih  munasabah  untuk  kita  membuat  kesimpulan  bahawa  ianya  suatu  nidzam 
markazi  (a  centralised  system)  dan  satu  Pemerintah  Yang  Maha  Berkuasa 
mengawal  sistem  ini,  daripada  kita  memikirkan  bahawa  alam  ini  suatu  nidzam 
lamarkazi  (a  decentralised  system)  yang  diperintah  oleh  beberapa  pemerintah. 
Dengan  cara  yang  sama  juga,  setelah  melihat  akan  kebijaksanaan  yang  tinggi 
yang  bekerja  di  sebalik  pentadbiran  yang  hebat  terhadap  alam  ini  adalah 
rasional  untuk  rumusan  bahawa  sistem  alam  ini  didirikan  menurut  rekabentuk 
dan  tujuan  yang  penuh  hikmah,  dan  berdasarkan  bukti  yang  sama,  adalah  jauh 
dari  kebenaran  untuk  kita  mempercayai  ianya  hanya  suatu  permainan  kanak- 
kanak.  Apabila  kita  sekali  lagi  memikirkan  sebaik-baiknya  tentang  fakta  bahawa 
sistem  alam  ini  terdiri  dari  suatu  mamlakah  di  mana  manusia  adalah  sebahagian 
daripada  mamlakah  ini,  keithatan  lebih  munasabah  untuk  dipercayai  bahawa 
manusia  tidak  sepatutnya  dilepaskan  tanpa  dipertanggungjawabkan  dan  tidak 
seharusnya  ada  peruntukan  untuk  kebebasan  sepenuhnya  dalam  sistem  ini. 
Kedudukan  sebenar  manusia  adalah  sebagai  hamba.  Di  atas  asas-asas  inilah 
pandangan  ini  kelihatan  lebih  munasabah  bagi  kita. 

Satu  Sistem  Kepercayaan  Yang  Pratikal. 

Dilihat  dari  sudut  praktikalnya,  pandangan  ini  dapat  diterima  juga.  Suatu 
skima  hidup  yang  menyeluruh, yang  lengkap  dengan  setiap  perinciannya,  terbit 
daripada  sistem  kepercayaan  ini.  Falsafah  dan  Ilmu  Kesusilaan,  Sains  dan 

Pertukangan,  Kesusasteraan  dan  Kesenian,  Politik  dan  Sistem  Pemerintahan, 
Kedamaian  dan  peperangan,  dan  Hubungan  Internasional  — bahkan  sistem 
kepercayaan  ini  melengkapi  dengan  asas-asas  yang  abadi  untuk  setiap  aspek 
keperluan  hidup!  Tidak  ada  satu  bidang  hidup  di  mana  seseorang  itu  perlu 
melihat  di  luar  daripada  sistem  kepercayaan  ini  untuk  mendapatkan  garis-garis 
panduan. 

KESAN  CARA  HIDUPISLAM 


Sekarang  kita  perlu  lihat  kepada  apakah  jenis  sikap  terhadap  kehidupan 
yang  dibentuk  oleh  Islam  dan  apakah  natijah-natijah  yang  lahir  daripadanya. 

Kesan  terhadap  kehidupan  individu. 

Berbeza  sekali  dengan  doktrin-doktrin  lain  yang  berdasarkan  Jahiliah 
semata-mata,  Al  Islam  membentuk  serta  membina  suatu  sikap  yang 
bertanggungjawab  dan  berdisiplin  terhadap  hidup  di  kalangan  individu- 
individu.  Keyakinan  terhadap  doktrin  Islam  membawa  erti  bahawa  manusia 
tidak  sepatutnya  menganggap  dirinya  sebagai  tuan  empunya  tubuh-badannya, 
kekuatan-kekuatan  fizikalnya  atau  apa  saja  di  dunia  ini,  dan  tidak  sepatutnya  ia 
menganggap  dirinya  bebas  untuk  menggunakannya  sesuka  hati.  Manusia 
sepatutnya  melihat  akan  benda-benda  ini  sebagai  hakmilik  Allah  dan 
mempergunakan  mereka  itu  selaras  dengan  undang-undang  Ilahi,  la  sepatutnya 
mengambil  hakmilikNya  sebagai  amanah  dari  Allah  dan  sewaktu 
menggunakannya,  ia  tidak  sepatutnya  lupa  bahawa  ia  mesti  memberikan  butir- 
butir  lengkap  mengenai  penggunaannya  kepada  Pemenntah  Yang  Agung,  yang 
tidak  ada  suatu  amalan  individu  pun  tersembunyi  darinya  dan  tidak  pula  ia  lalai 
dari  apa  yang  berlaku  dalam  diri  manusia.  Jelaslah  kepada  kita  bahawa  seorang 
yang  memberi  ketaatannya  kepada  Islam,  akan  mengikut  suatu  sistem  peraturan 
dalam  keadaan  apa  sekalipun,  la  tidak  akan  membiarkan  nafsunya  mengamuk 
laksana  seekor  haiwan  yang  liar,  la  tidak  akan  menjadi  seorang  penzalim  atau 
seorang  yang  rosak  dirinya.  Kewibawaannya  lebih  dari  yang  ditetapkan  dan  ia 
seorang  yang  amanah.  Tidak  perlu  lagi  suatu  tekanan  dari  luar  untuk 
memaksanya  mentaati  undang-undang  itu.  Jiwanya  tunduk  kepada  suatu 
disiplin  moral  yang  tinggi,  yang  menetapkannya  di  atas  jalan  yang  saleh  dan  adil 
walaupun  ia  di  dalam  keadaan-keadaan  di  mana  tidak  wujud  risiko  hukuman  di 
tangan  mana-mana  kuasa  dunia.  Adalah  mustahil  untuk  kita  fikirkan  cara-cara 
lain  yang  dapat  melahirkan  individu-individu  dalam  sesebuah  masyarakat  yang 
sempurna  dan  mempunyai  akhlaq  yang  boleh  dipercayai  sedemikian  rupa, 
selain  daripada  penanaman  sifat  takutkan  balasan  Ilahi  dan  kesedaran  bahawa 
setiap  benda-benda  yang  dimiliki  oleh  manusia  adalah  amanah  daripada  Allah. 
Lagi  pun,  pandangan  ini  bukan  saja  merubah  individu  itu  sehingga  menjadi 
seorang  yang  beramal  tetapi  juga,  mengalih  usaha-usahanya  daripada 
matalamat  yang  berbentuk  kepentingan  individu,  hawa  nafsu  atau  asabiah, 
kepada  pencapaian  matai amat-matl amat  keadilan  dan  moraliti  yang  luhur. 
Adalah  mustahil  untuk  kita  berjumpa  dengan  seorang  yang  lebih  dinamik,  lebih 
produktif  dan  lebih  saleh  dalam  amalnya  daripada  orang  yang  mempunyai 
pandangan-pandangan  berikut  terhadap  dirinya: 

"Bahawasanya  aku  tidak  dihantar  ke  dunia  ini  tanpa  sebarang  tujuan;  bahkan 
Allah  telah  menciptakan  aku  untuk  melaksanakan  suatu  tugas;  matlamat 
hidupku  ialah  untuk  melakukan  amal-amal  yang  diredai  Allah  dan  bukan  untuk 
menyukakan  diriku  atau  saudaramaraku.  Aku  tidak  akan  biarkan  begitu  sahaja 
sehingga  aku  telah  menyerahkan  keterangan  yang  lengkap  tentang  bagaimana 
dan  sejauh  mana  aku  telah  habiskan  tenaga  dan  masaku." 

Pandangan  hidup  ini  melahirkan  individu-individu  yang  sangat  baik 
sehingga  sukar  untuk  kita  fikirkan  bahawa  ada  pandangan  lain  yang  dapat 
menanamkan  nilai-nilai  dan  perasaan  yang  lebih  baik  di  kalangan  penganut- 
penganutnya. 

Kesan  Terhadap  Kehidupan  Ijtimaie. 

Sekarang  marilah  kita  analisis  kesan  pandangan  hidup  Al  Islam  terhadap 
kehidupan  ijtimaie  manusia  seluruhnya.  Mula-mula  sekali  Al  Islam  merubah 
asas-asas  masyarakat  manusia.  Menurut  doktrin  ini,  setiap  orang  adalah  hamba 
Allah.  Oleh  itu,  semua  orang  menikmati  hak  yang  sama,  status  dan  peluang 
yang  sama.  Tidak  ada  individu,  keluarga,  kelas,  negara  atau  bangsa  yang 
mempunyai  hak-hak  yang  lebih,  keutamaan-keutamaan  tertentu  atau  hak-hak 
untuk  menguasai  orang  lain.  Dengan  cara  ini  konsep  penguasaan  manusia  atau 
ketinggiannya  ke  atas  manusia-manusia  lain  dihapuskan  hingga  ke  akar- 
umbinya.  Setiap  keburukan  dan  kejahatan  yang  timbul  dari  sistem  Monarki, 
Feudalisma,  Aristokrasi,  Brahmanisma,  pemerintahan  Pope  dan  pemerintahan 
diktator  di  hapuskan  terus.  Doktrin  Al  Islam  juga  menghapuskan  segala  bentuk 
prejudis  qabilah,  negara,  bangsa,  daerah  atau  warna  kulit  yang  menjadi  punca 
utama  pertumpahan  darah  di  dunia  ini.  Menurut  Al  Islam  seluruh  bumi  ini 
adalah  hakmilik  Allah.  Seluruh  umat  manusia  adalah  keturunan  Adam  a.s.  dan 
makhluk  Allah  swt.  Kemuliaan  dan  ketinggian  itu  dicapai  melalui  kesucian 
moral  dan  taqwa  kepada  Allah  dan  bukan  disebabkan  bangsa,  asal-usul,  barang 
dagangan,  harta,  atau  disebabkan  putih  atau  merah-jambunya  warna  kulit 
seseorang.  Ketinggian  darjat  diberikan  kepada  mereka  yang  paling  bertaqwa 
kepada  Allah  dan  mengamalkan  amal  saleh  serta  melakukan  usaha  memurnikan 
jiwa-jiwa  mereka. 

Pandangan  Al  Islam  juga  menukar  secara  menyeluruh  asas-asas  ikatan 
sosial,  perhubungan,  perbezaan  atau  ketinggian  darjat  di  antara  sesama 
manusia.  Prinsip-prinsip  ciptaan  manusia  yang  dijadikan  dasar  kehidupan  sosial 
atau  pertentangan  sosial,  telah  mewujudkan  berbagai  kumpulan  dan  telah 
mendirikan  halangan-halangan  yang  sukar  diatasi  di  antara  kumpulan- 
kumpulan  ini.  Bangsa,  negara,  kewarganegaraan  atau  warna  kulit  tidak  boleh 
diubah  oleh  manusia  dan  tidak  pula  ia  membenarkan  perpindahan  sosial  dari 
satu  kumpulan  manusia  kepada  yang  lain.  Sebaliknya,  pandangan  Al  Islam 

membina  asas  kehidupan  sosial  atau  pertentangannya  di  atas  asas-asas  yang 
kukuh  iaitu  keyakinan  yang  mendalam  terhadap  Allah  dan  ketaatan  kepada 
perintah-perintahnya.  Mereka  yang  meninggalkan  pergantungan  kepada 
makhluk-makhluk  lain  dan  tunduk  patuh  kepada  K hal  i q mereka,  serta 
menerima  syariatnya  sebagai  prinsip  yang  mengatur  kehidupan  mereka,  akan 
membentuk  suatu  kelompok  masyarkat.  Mereka-mereka  yang  berbuat 
sebaliknya  membentuk  suatu  kelompok  masyarakat  yang  lain  (iaitu  selain  dari 
Hizbullah).  Dengan  ini,  segala  perbezaan  dapat  dihapuskan  kecuali  satu.  Pada 
setiap  waktu  ada  kemungkinan  seseorang  itu  menukar  keyakinan  serta  cara 
hidupnya  dan  keluar  dari  satu  kumpulan  untuk  memasuki  kumpulan  lain.  Jika 
boleh  dibentuk  suatu  masyarakat  yang  bersatu-padu  daripada  penduduk- 
penduduk  dunia,  ia  hanya  dapat  dibentuk  berasaskan  prinsip-prinsip  Islam. 
Kesemua  doktrin-doktrin  lain  memecah- bel  ah  kan  umat  manusia,  tetapi  Islam 
mempersatukan  mereka  di  dalam  suatu  persaudaraan  yang  padu. 

Uluhiyyah  Allah  SWT. 

Berikutan  dari  reformasi-reformasi  ini,  masyarakat  yang  lahir  di  atas 
prinsip  Al  Islam  adalah  suatu  masyarakat  di  mana  sikap,  roh  dan  struktur 
sosialnya  telah  mengalami  satu  perubahan  yang  menyeluruh.  Dalam  masyarakat 
ini,  prinsip  dasar  yang  di  atasnya  didirikan  Daulah  itu  adalah:  bahawa  hak 
wewinangan  menentukan  sesuatu  itu  kepunyaan  Allah  semata-mata,  bukan 
kepunyaan  manusia.  (6)  Allah  swt.  adalah  pemerintah  Agung,  la  juga 
merupakan  sumber  segala  perundangan.  Manusia  berfungsi  sebagai  Khalifah 
Allah  di  muka  bumi.  Sebagai  permulaannya,  sistem  politik  ini  menghapuskan 
segala  keburukan  dan  kejahatan  yang  lahir  dari  suatu  sistem  di  mana  undang- 
undang  dirangkakan  oleh  manusia  dan  manusia  sendiri  memerintah  manusia 
lain.  Perbezaaan  yang  menonjol  yang  ditunjukkan  oleh  sistem  daulah  ini  ialah 
bahawa  roh  ketaqwaan  dan  pengabdian  diri  kepada  Allah  menyerap  ke  dalam 
seluruh  sistem  itu.  Pemerintah-pemerintah  dan  yang  diperintah,  sama-sama 
memahami  bahawa  mereka  bertanggungjawab  terus  kepada  Allah  swt.,  Yang 
Maha  Hadir  dan  Yang  Maha  Mengetahui  segala  sesuatu.  Rakyat  membayar 
cukai  sebagai  sumbangan  di  jalan  Allah  swt;  pemungut-pemungut  cukai  dan 
orang-orang  yang  bertanggungjawab  untuk  menggunakan  wang  cukai 
menganggap  ianya  sebagai  harta  hakmilik  Allah  swt.  dan  mereka  sendiri  adalah 
pemegang-pemegang  amanah.  Dan  seorang  polis  biasa  hingga  kepada  Hakim 
dan  Gabenor,  serta  setiap  Pegawai  kerajaan,  melaksanakan  tugas-tugasnya 
menurut  rangka  pemikiran  yang  sama,  iaitu  ia  berkhidmat  untuk  Allah  swt., 
kerana  kedua-duanya  adalah  amal  ibadat  kepadaNya,  dan  dalam  kedua-dua  kes 
tersebut  roh  ketaqwaan  yang  sama  serta  takutkan  kuasa  Allah  diperlukan. 
Kebaikan  yang  dicari  dalam  calon-calon  yang  dipilih  oleh  rakyat  dari  kalangan 
mereka,  untuk  menjadi  wakil-wakil  Allah  di  atas  muka  bumi,  adalah  taqwallah, 
amanah  dan  kewibawaan  akhlaknya.  Dalam  proses  ini  hanya  mereka-mereka 

yang  melebihi  rakyat  lain  dari  sudut  kebaikan  moralnya  diangkat  memegang 
tampuk  kekuasaan  dan  pemerintahan.  Islam  menyerap  ke  dalam  masyarakat 
dan  kebudayaannya  dengan  roh  ketaqwaan  dan  kesucian  moral  yang  sama. 
Pokok  perbincangan  tamadun  ini  adalah  berkhidmat  kepada  Allah  dan 
bukannya  pengabdian  kepada  hawa  nafsu.  Allah  yang  Maha  Kuasa  adalah 
Pendamai  di  antara  sesama  manusia;  hubungan-hubangan  di  kalangan  umat 
manusia  diaturkan  oleh  hukum-hukum  Allah.  Oleh  kerana  Pemberi  undang- 
undang  itu  bersih  daripada  segala  pengaruh  hawa  nafsu  dan  kepentingan  diri 
sendiri  dan  Maha  Mengetahui  serta  Bijaksana,  hukum-hukumnya  akan 
melenyapkan  segala  kemungkinan  timbulnya  kejahatan  atau  kezaliman  dalam 
masyarakat  ini  sehingga  bila-bila  masa  sahaja.  Walau  bagaimanapun,  syariat 
Allah  membuat  perhitungan  sewajarnya  terhadap  setiap  aspek  tabiat  manusia 
dan  mengadakan  peruntukan  untuk  segala  keperluannya. 

Masa  tidak  mengizinkan  saya  untuk  menyampaikan  kepada  anda  suatu 
gambaran  yang  lengkap  tentang  struktur  masyarakat  yang  boleh  didirikan  di 
atas  prinsip-prinsip  Al  Islam.  Walau  bagaimanapun,  anda  boleh  membentuk 
suatu  idea  tentang  jenis  sikap,  natijah-natijahnya  dan  kemungkinan- 
kemungkinan  yang  lahir  dari  pandangan  tentang  manusia  dan  alam  yang 
disampaikan  oleh  Para  Rasul  Allah,  lanya  bukan  suatu  negara  utopia  di  mana 
'blueprint'nya  berada  di  atas  kertas  sahaja.  Wujudnya  suatu  masyarakat  dan 
negara  yang  didirikan  di  atas  pandangan  ini  adalah  suatu  kenyataan  sejarah. 
Tidak  pernah  wujud  di  muka  bumi  ini  rakyat  dan  negara  berperikemanusiaan 
yang  lebih  baik  daripada  yang  pernah  dibentuk  oleh  konsep  Islam  tentang  alam 
di  sepanjang  sejarah  umat  manusia.  Perasaan  tanggungjawab  moral  di  kalangan 
rakyat  Daulah  ini  telah  meningkat  ke  suatu  tahap  di  mana  seorang  wanita 
padang  pasir  yang  telah  hamil  disebabkan  perhubungan  jenis  yang  haram, 
sungguhpun  ia  mengetahui  bahawa  ia  akan  direjam  sehingga  mati  kerana 
kesalahannya  itu,  namum  ia  datang  dengan  sendirinya,  mengaku  salah  dan 
memohon  supaya  hukuman  itu  dijalankan  ke  atasnya,  la  telah  dilepaskan  tanpa 
sebarang  jaminan  atau  perjanjian  dan  telah  diberitahu  untuk  datang  semula 
selepas  melahirkan  anaknya,  la  muncul  kembali  dari  padang  pasir  selepas 
kelahiran  anaknya  dan  sekali  lagi  memohon  supaya  ia  dihukum.  Kali  ini  ia 
diberitahu  supaya  menyusukan  anaknya  dan  datang  kembali  setelah  tamat 
tempoh  penyusuan.  Wanita  itu  pulang  ke  padang  pasir  dan  tidak  dikenakan 
apa-apa  pemerhatian  oleh  pihak  polis.  Selepas  berakhir  tempoh  penyusuan, 
wanita  itu  datang  sekali  lagi  dan  meminta  Hakim  supaya  membersihkan  dirinya 
daripada  dosa  zina  dengan  melaksanakan  hukum  itu  keatasnya.  la  telah  direjam 
dengan  batu  dan  orang  ramai  berdoa  agar  Allah  memberkatinya.  Apabila 
seorang  lelaki  dengan  tidak  sengaja  berkata,  "Alangkah  jahatnya  perempuan 
itu!"  ia  telah  ditegur  (oleh  Nabi  Muhammad  s.a.w)  dengan  keras  sekali  dan  telah 
dikatakan  kepadanya: 

"Demi  Allah!  Sesungguhnya  wanita  ini  telah  membuat  suatu  taubat,  sekiranya 
seorang  pemungut  cukai  yang  tidak  jujur  telah  membuat  taubat  yang  sama,  ia 
pasti  akan  diampuni  Allah."  (Sahih  Muslim,  Kitab  Al  Hudud,  kisah 
Ghamidiyyah). 

Demikianlah  kali  bar  moral  rakyat  Daulah  tersebut.  Dan  bagaimana  pula 
dengan  Daulah  itu  sendiri?  lanya  suatu  Daulah  di  mana  kadar  wang  yang 
diterimanya  berjumlah  berjuta-juta  dinar.  Khazanah-khazanah  kerajaan  itu 
melimpah  dengan  harta  penghasilan  daripada  Iran,  Syria  dan  Mesir.  Namun 
demikian  ketua  Dualah  ini  hanya  menerima  tidak  lebih  daripada  sepuluh  junaih 
(pound)  sebulan  sebagai  pendapatannya.  Di  kalangan  rakyat  Daulah  ini  pula, 
amat  sukar  untuk  kita  bertemu  dengan  seseorang  yang  layak  menerima  sedekah. 
Jika  masih  ada  lagi  individu  yang  tidak  bersedia  untuk  mempercayai  kebenaran 
pandangan  para  Rasul  tentang  tabiat  alam  dan  kedudukan  manusia  selepas 
tajribah  (pengalaman)  sejarah  yang  berjaya  ini  maka  tidak  ada  jalan  lain  lagi  di 
mana  individu  tersebut  boleh  dipujuk  dan  diyakinkan.  Tuhan,  malai kat-malaikat 
dan  kehidupan  akhirat  tidak  terbuka  untuk  dilihat  terus  oleh  mana-mana 
manusia.  Dalam  keadaan  di  mana  penglihatan  terus  tidak  wujud,  pengalaman 
adalah  panduan  terbaik  untuk  menentukan  kebenaran  dan  kewujudan  sesuatu 
fenomena.  Ambil  suatu  contoh:  seorang  doktor  selepas  memeriksa  pesakitnya 
tidak  mampu  untuk  menentukan  penyakit  yang  sebenar  terdapat  pada  sistem 
dalam  badannya.  Dalam  hal  ini  si  doktor  memberikan  berbagai  jenis  ubat  dan 
menunggu  untuk  melihat  ubat  manakah  yang  sampai  kesasarannya  di  dalam 
penjuru-penjuru  gelap  tubuh  badan  manusia  dan  menghapuskan  penyakit  itu. 
Fakta  yang  menunjukkan  bahawa  suatu  ubat  tertentu,  terbukti  akan  mujarabnya 
dalam  menyembuh  sesuatu  panyakit,  merupakan  suatu  bukti  positif  bahawa 
ubat  ini  adalah  satu-satunya  cara  yang  sesuai  untuk  menghapuskan  sakit  di 
dalam  sistem  tubuh  badan  manusia.  Samalah  juga  keadaannya  jika  kekurangan- 
kekurangan  jentera  kehidupan  manusia  tidak  dapat  dihapuskan  oleh  mana- 
mana  ideologi  dan  hanya  boleh  dibetulkan  oleh  penyelesaian  yang  diberikan 
oleh  para  Rasul,  maka  ia  merupakan  suatu  bukti  positif  bahawa  pandangan  para 
Rasul  sesuai  dengan  realiti  kes  tersebut.  Alam  ini  adalah  miik  Allah  swt.  dan 
sudah  pasti  ada  suatu  kehidupan  lain  selepas  kehidupan  ini  di  mana  manusia 
akan  diminta  untuk  menyerahkan  seluruh  keterangan  tentang  amalnya  di  dunia 
ini. 

NOTA 


1.  Berhubung  dengan  hal  ini,  patut  diingatkan  bahawa  dunia  ini  adalah  'Dunia  Fizikal’  (iaitu 
yang  berjalan  menurut  undang-undang  sains  fizikal)  dan  bukannya  'Dunia  Moral'  (iaitu  yang 
berjalan  menurut  undang-undang  moral).  Oleh  itu,  di  bawah  sistem  alam  yang  wujud  sekarang 
ini,  natijah-natijah  moral  perbuatan-perbuatan  dan  tindak-tanduk  manusia  tidak  berlaku 
sepenuhnya.  Natijah-natijah  ini  boleh  berlaku  setakat  mana  undang-undang  fizikal 
membenarkan  ianya  berlaku.  Kalau  tidak,  di  mana  sahaja  undang-undang  fizikal  meletakkan 
halangan,  adalah  mustahil  untuk  natijah-natijah  moral  berlaku.  Ambil  satu  contoh:  seorang  lelaki 
membunuh  seorang  lelaki  lain.  Natijah-natijah  moral  suatu  pembunuhan  akan  berlaku  sekiranya 
undang-undang  fizikal  memberi  bantuan  dalam  penyiasatan  terhadap  kesalahan  itu, 
menentukan  dakwaan  dan  kemudiannya  mengenakan  hukuman  ke  atas  pesalah  tadi.  Jika 
undang-undang  fizikal  itu  terbukti  tidak  berjaya,  natijah  moral  sesuatu  pembunuhan  tidak  akan 
berlaku  sepenuhnya  di  dunia  ini.  Dengan  mengenakan  hukuman  bunuh  ke  atas  seseorang 
sebagai  balasan  terhadap  yang  dibunuh,  belum  lagi  dapat  memenuhi  tuntutan  undang-undang 
moraliti.  Oleh  itu,  dunia  ini  bukan  tempat  hukuman  sebenarnya  dan  ia  tidak  akan  jadi  begitu. 
Untuk  menjadikan  dunia  ini  suatu  Tempat  Ganjaran'  atau  'Hukuman'  kita  perlukan  suatu 
sistem  alam  (yang  berbeza  dari  sistem  sekarang  ini)  yang  diperintah  oleh  undang-undang  moral, 
di  mana  undang-undang  fizikal  bertugas  sebagai  pembantu-pembantu  dalam  pelaksanaan 
undang-undang  moral  tersebut. 

2.  Sebagai  contoh,  apabila  seorang  penzina  mendapat  penyakit  kelamin  (venereal  disease),  ia 
menjadi  natijah  fizikal  tindakannya  dan  bukannya  suatu  hukuman  moral  ke  atas  perbuatan 
kejinya  itu.  Jika  ia  berjaya  dalam  menghilangkan  penyakit  itu  melalui  rawatan  perubatan,  ia 
mungkin  selamat  dari  kesakitan  fizikal  penyakit  itu,  tetapi  ia  tidak  dikecualikan  daripada 
hukuman  moralnya.  Jika  ia  bertaubat  dari  dosanya,  ia  akan  bebas  dan  dikenakan  hukuman 
moral  tetapi  ini  tidak  akan  menyembuhkan  penyakitnya. 

3.  Sebagai  contoh,  apabila  seorang  lelaki  ditimpa  kemiskinan,  ianya  merupakan  suatu  ujian 
terhadap  ketulusan  dan  kejujurannya.  Adakah  iatendorong  untuk  menggunakan  cara-cara  kotor 
dan  keji  untuk  mencari  naflah  hidupnya,  atau  ia  tetap  teguh  menggunakan  cara-cara  yang  sah? 
Adakah  ia  tetap  teguh  dalam  ketaqwaannya  apabila  ditindas  oleh  berbagai-bagai  kesusahan  atau 
pendiriannya  tergoncang  dan  ia  tunduk  kepada  cara-cara  yang  keji? 

4.  Apabila  seorang  lelaki  menidakkan  wujudnya  Tuhan  sekalian  alam  dan  bertindak  seolah-olah 
ia  bebas  dari  segala  pembatasan,  ia  bertindak  melawan  kebenaran  dan  pasti  ditemui  oleh 
kesedihan,  kerana  pada  hakikatnya  Tuhan  itu  wujud  dan  manusia  tidak  bebas  dari  segala 
pembatasan.  Tindak-tanduk  orang  yang  begitu,  boleh  disamakan  dengan  contoh  seorang  lelaki 
setelah  menganggap  api  itu  adalah  mainan,  ia  cuba  memegangnya  lantas  membakar  tangannya, 
kerana  tindakanya  itu  sudah  tentu  berlawanan  dengan  fakta  sebenarnya. 

5.  Jika  teori-teori  sesuatu  zaman  itu  enggan  mengaku  kebenaran  sesuatu  konsep,  ia  tidak 
membuktikan  bahawa  konsep  itu  salah.  Sesuatu  doktrin  saintifik  hanya  boleh  dibuktikan  salah 
melalui  fakta-fakta  dan  bukan  melalui  teori-teori  semata-mata.  Oleh  itu,  selagi  belum  disahkan 
bahawa  konsep  alam  dan  manusia  yang  diutarakan  oleh  para  Rasul  itu  salah  kerana  fakta-fakta 
tertentu,  adalah  tidak  saintifik  dan  sebesar-besar  dengki  untuk  menganggap  pandangan  para 
Rasul  sebagai  suatu  metosyang  dibuktikan  salah  (exploded  myth). 

6 Untuk  keterangan  lanjut,  sila  rujuk  kepada  buku  'The  Political  Theory  of  Islam',  A. A.  Maududi. 

